Ar gwellañ filmoù surf – actu.fr\nAr gwellañ filmoù surf\nUr strollad breizhat amatourien surf a aoz ar Brest surf film festival. Un dibab 20 film etrevroadel a vo skignet, o tiskouez tuioù niverus sevenadur ar surf.\nPublié le 14 Mai 17 à 7:53\nJérémy Florès, dañsal gant ar gwagennoù, a vo rakskignet d'ar Yaou 18 a viz Mae. -\nN’eo ket ar surf just ur sport. Ur gwir sevenadur hag un temz spered a zo gant an obererezh hag a gendalc’h d’en em ziorroiñ. Evit bezañ kendrec’het eo dav mont d’ar Brest surf film festival, etre an 18 hag an 20 a viz Mae, e Océanopolis. Savet gant ar gevredigezh Jours d’écume eo dibar an abadenn e Breizh. Skignadennoù a vo e-pad teir nozvezh.\nAn aozerien o deus sellet ouzh degadoù a filmoù etrevroadel berr, etre hag hir evit dibab a-benn ar fin un ugent bennak hepken. « Abaoe dek vloaz e kendalc’h kalite ar filmoù surf da wellaat. Dibabet hon eus filmoù ‘zo evit o braventez met ivez evit liesseurted an darempredoù, an istorioù, ar selloù dibar », a zispleg unan eus an aozerezed.\nFier-ruz eo ar skipailh o kregiñ d’ar Yaou 18 a viz Mae gant ur rakskignadenn : Jérémy Florès, dañsal gant ar gwagennoù. Ar road-movie a gont buhez kampion ar Reunion, Jérémy Florès. Ar sevenour Antoine Laguerre a zeuio evit an nozvezh digeriñ. Ur film all da welet : Peninsula Mitre, an douar disoñjet. Ar film hir-mañ a gont beaj ar vreudeur Gauchos Del Mar war unan eus an takadoù dañjerusañ eus ar blanedenn : Douar an Tan, e penn pennañ Amerika ar Su. Gant o sac’h-kein hag o flankenn e klaskont gwagennoù n’int ket bet surfet c’hoazh, e lec’hioù brav eston.\nAr film-mañ, e-giz ar re all, a lak war wel ar garantez evit an natur ha klask ar gwagennoù n’int ket bet surfet c’hoazh. Istor Lost in the swell 3.2 Ar baradoz kollet, gant Ronan Gladu (d’an 20 a viz Mae) eo ivez. Paotr Penn-ar-Bed a zo kroget gant ur raktres fol asambles gant e vignoned Ewen Le Goff hag Aurel Jacob : treuziñ war varc’h-houarn norzh Bro-Gongo. Surfet e vo ganto gwagennoù dibar, en un natur a-wechoù dañjerus.\nAr filmoù berr skignet a gemero perzh en ur genstrivadeg. Ur juri a surferien (Ian Fontaine, Annabel Talouarn), sevenourien (Antoine Laguerre, Ronan Gladu), kazetennerien… a ranko dibab ar re wellañ. « Spi hon eus e roio c’hoant d’an dud sevel filmoù all », a gendalc’h an aozerez. E-pad an devezh e vo aozet dizoloadennoù surf ha bodysurf (priz dieub) war spot ar Minou: dizoloadennoù ar stand up paddle a vo (digoust) war vorlenn Brest. « Ar pal a zo diskouez ivez tout ar pezh a c’hell bezañ graet war vorlenn Brest. » Skoazellet gant Ajañs Finistère 360° e rankfe ar festival kentañ bezañ heuilhet gant abadennoù all.\nEtre an 18 hag an 20 a viz mae. Program ha bilhidi (12 euro an nozvezh, 30 euro an 3 devezh) war http://brestsurffilmfestival.com/\nLoisirs-CultureLe Courrier - Le ProgrèsBretagneBrest


Frank Sinatra e 1957, Pal Joey\nFrancis Albert Sinatra, ganet d'an 12 a viz Kerzu 1915 ha marvet d'ar 14 a viz Mae 1998, a oa ur c'haner, aktour ha produour stadunanat. Bez' e voe unan eus ar sonerien brudetañ ha gant ar muiañ a levezon en XXvet kantved. Bez eo unan eus brasañ gwerzherien sonerezh a-viskoazh, gwerzhet en deus ouzhpenn 150 milion a bladennoù dre ar bed-holl. Ganet e voe e Hoboken, New Jersey, en ur familh enbroidi italian. Kroget en doa gant ar sonerezh da vare ar swing, gant ar sonerien Harry James ha Tommy Dorsey. Sinatra a voe brudet pa grogas da ganañ e-unan-penn ha goude bezañ bet sinet ur gevrat gant Columbia Records e 1943 e oa deuet da vezañ haroz al luskad "bobby soxers".\nFrank Sinatra o c'hoarzhin e 1960\nE gentañ pladenn enrollet en ur studio a oa bet The Voice of Frank Sinatra, e 1946. Sioulaet e oa brud Sinatra e penn kentañ ar bloavezhioù 1950, aet e oa neuze da Las Vegas. Eno e voe brudet hag un dro o vezañ ezel d'ar Rat Pack. E 1953 e embann ar bladenn From Here to Eternity, enoret eo gant un Academy Award hag ur Golden Globe evit roll aktour a-eil. Sinatra en doa bet embannet pladennoù lies bet burutellet mat-tre, evel In the Wee Small Hours (1955), Songs for Swingin' Lovers! (1956), Come Fly with Me (1958), Only the Lonely (1958) pe Nice 'n' Easy (1960). Sinatra a guitaas Capitol e 1960 evit produiñ e sonerezh drezhañ e-unan. Anv ar studio a oa Reprise Records, dre ar studio e embannas pladennoù lies hag a voe degemeret mat-tre. E 1965, e enrolle ar bladenn killsell September of My Years, enoret e oa bet gant un Emmy Award hag un-dro. Tremen a ra en un abadenn skinwel evit lidañ e 50 vloaz Frank Sinatra: A Man and His Music, embann a ra ar c'hanaouennoù brudet "Strangers in the Night" ha "My Way". Goude-se e voe embannet ar bladenn Sinatra at the Sands, enollet er Sands Hotel and Casino e Las Vegas, gant harp e gamarad Count Basie e 1966. Ar bloavezh war-lerc'h e enrolle unan eus e albomoù brudetañ hiziv-an-deiz c'hoazh Francis Albert Sinatra & Antonio gant ar soner Carlos Jobim.\nSinatra gant ar Rat Pack. A gleiz da zehoù: Frank Sinatra, Dean Martin, Sammy Davis Jr., Peter Lawford, ha Joey Bishop.\nLiammoù gant ar Mafia[kemmañ | kemmañ ar vammenn]\nDre ma oa orinoù italian gantañ e voe harpet gant ar mafia italo-amerikan e-pad e vuhez soner. Ar Federal Bureau of Investigation (FBI) en deus dalc'het 2403 pajenn dielloù war liammoù anat etre Sinatra hag ar Mafia, e harp d'an New Deal politics hag e gamaladiezh gant John F. Kennedy.\nAdtapet diwar « https://br.wikipedia.org/w/index.php?title=Frank_Sinatra&oldid=1779856 »\nKemmoù diwezhañ degaset d'ar bajenn-mañ d'an 4 Gen 2018, da 11:50.


Jonathan Littell, bet ganet d'an 10 a viz Here 1967 e New York, a zo ur skrivagner amerikano-gall. Reseviñ a reas ar priz Goncourt ha Grand prix du roman de l'académie française e 2006 abalamour d'e levr Les Bienveillantes (skrivet e galleg ha sinet pa oa 39 bloaz). A-drugarez d'ar romant-mañ, e voe roet ar vroadelezh c'hall dezhañ, d'an 8 a viz Meurzh 2007, en abeg d'ar perzh kemeret gantañ e splannder Bro-C'hall ( « contribution au rayonnement de la France »). Klasket en devoa div wech tapout ar vroadelezh-se e 2006 met hep dont a-benn.\n1989 : Bad Voltage, ti-embann Signet Books, (ISBN 0451160142), kentañ romant (Skiant-faltazi Cyberpunk) gant Jonathan Littell, skrivet e saozneg, met helc'hiet e diskar-amzer 2006.\n2006 : The Security Organs of the Russian Federation - A Brief History 1991-2005 - Psan Publishing House diell digoust (e saozneg) lakaet war ar rouedad.\n2006 : Les Bienveillantes, Paris, éditions Gallimard, 2006 (ISBN 207078097X), priz Goncourt, Grand prix du roman de l'Académie française. Hervez Jorge Semprun, al levr-mañ a zo "darvoud ar c'hantved".\n2008 : Études, embannet en Embannadurioù Fata Morgana, 2008.\n2008 : Le Sec et L'Humide, Paris, Embannadurioù Gallimard, 2008 (ISBN 9782070119455)\nAdtapet diwar « https://br.wikipedia.org/w/index.php?title=Jonathan_Littell&oldid=1854720 »


Pajenn:Morvan - Buez ar Zent, 1894.djvu/66 - Wikimammenn\nPajenn:Morvan - Buez ar Zent, 1894.djvu/66\n23 a C’henver\ndimezi ar verc’hez\nann trede var ’nn ugent a viz genver\nAr Verc’hez Vari a ioa bet savet enn templ azalek ann oad a dri bloaz : epad ann amzer-ze oa maro he zad hag he mamm. D’ann oad a bevarzek vloaz, e oue kaset d’ar gear gant ar belek braz ; rak ne oa ket a urs da zelc’her ar merc’hed iaouank enn templ enn tu all dann oad-se. Neuze he c’herent tosta a zonjaz he dimezi evel ma oa ar c’hiz ha zoken al lezenn etouez ar Iuzevien ; mes hi n’e doa ket a c’hoant ; rak great e devoa dija veu da jom bepred guerc’hez.\nGoulskoude, bolontez Doue oa ma timesche : da genta, evit ma c’hellje beza mamm da Jezuz heb rei tro d’ann dud da zrouk-sonjal anezhi ; d’ann eil, evit m’e devije unan bennag d’he difenn ha da zifenn he Mab, ha d’ho zikour enn ho ezommou ; d’an trede, evit ma c’hellje servichout da skouer d’ar gragez ha dann intanvezed kerkouls ha d’ar plac’hed iaouank ; d’ar pevare erfin, evit kuzat ouz ann drouk-spered penaoz e vije konsevet ha ganet ar bugel a dlie da lakaat er bed.\nMes e pe leac’h kaout eunn den santel aoualc’h evit beza pried d’ar Verc’hez-se, a ioa galvet da veza mamm da Zoue, hag a ioa bet ato leun a c’hras abaoue ma’z oa anezhi ? Doue a ga vaz eunn hevelep tenzor : he hano oa Joseph, eur c’halvez paour a Nazareth, euz a lignez David evel Mari.\nAr Verc’hez eta, o c’houzout e felle da Zoue e timezche, hag o c’houzout a hent all ne d-aje ket Joseph a enep ar veu e devoa great, a asantaz he gemeret da bried. Ann eured a oue great e Jerusalem. Ar c’halvez paour ha Mari a roaz ho dorn ann eil d’egile, ha Joseph a lakeaz var biz ar Verc’hez eur voalenn hag a virer c’hoaz hirio, gant kalz a respect, e kear Perouz enn ltali. Sant Joseph\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/66&oldid=137891 »


erruout - Wikeriadur\nerruout /ɛˈryːut/ verb gwan (displegadur)\nDegouezhout en ul lec'h bennak.\nE oa dija karget an taolioù, pep hini dirak e blad leun, pan erruas un dilerc'hiad. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 50.)\nErruout a raent e charbañioù nevezlivet, sternet outo kezeg friant, kerc'haet abaoe eizh deiz pe bemzek deiz, hag a skare gant an hent pa vezent laosket da vont. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 238.)\nPa erruas Jakez e Keriezou 'oa Jos o peilhat patatez da lein, hag eñ d'ober de'i e gefridi 'vel-just. — (Añjela Duval, Anjela Duval Eil embannadur reizhet, Mignoned Anjela 2005, p. 805.)\nGant an tren nav eur ec'h erruas e Gwimilio da Gala-Goañv. — (Abeozen, Pirc'hirin Kala-Goañv, Al Liamm, eil emb. 1986, p. 20.)\nHa pa erruo Jili, ne gompreno ket c'hoazh perak on deuet un eur abretoc'h, hag e lâro gneñ gneñ, mat e oa evel ma oa, en em santout a ran dianket, gneñ gneñ, hag all hag all... — (Yann Gerven, Brestiz o vreskenn, Al Liamm, 1986, p. 8.)\nEdod gant lein pa erruas : an ozhac'h, e zaou vevel, e wreg hag e vugale, c'hoazh yaouank, a yoa ouzh an daol, en-dro da ur podad yod-silet. — (Lan Inizan, Emgann Kergidu 1, Brest, 1877, eil emb. Al Liamm 1977, p. 40.)\nPa erruas tre dirak ar savadur, e voe sachet he selloù gant un aridennad poltredoù bras, poltredoù tud yaouank, tud e-kreiz o brud, paotred ha merc'hed. — (Youenn Kervalan, Dremmoù Arrasate, Embannadurioù Al Lanv, 2009, p. 109.)\nUr pennad war-lerc'h ec'h erruas ur vag-pesketa gant daou zen en he bourzh. — (Goulc'han Kervella, Brezel ar Rigadell, Al Liamm, 1994, p. 26.)\nGoude-se, pan erruas ar c'harr-kañv e korn hent bihan ar vered e chomas kazeg Nikolaz a-sav ur munudig. — (Jakez Konan, Lannevern e kañv ha danevelloù all, Al Liamm, 1980, p. 22.)\nA-wechoù e tegouezhe da Gamlez, ar barrez e penn-kentañ ar prosesion erruout en kêr war he giz, peurechuet ganti he zro kent na veze aet an eskibien e-maez an iliz veur. — (Jarl Priel, Va Zammig Buhez, Al Liamm, 1954, p. 54.)\nSoñj am eus : be' oa kement-se un dra a oa da erruout, ... — (Pêr Denez, Glas evel daoulagad c'hlas na oant ket ma re, Al Liamm, 1979, p. 19.)\n(Mar bije erruet se, en em c'houlennan da bet eur en divije hemañ echuet e zevezh !). — (Jakez Konan, Lannevern e kañv ha danevelloù all, Al Liamm, 1980, p. 61.)\nerruout gant unan bennak\nPa erru ur c'holl en ti\nEz erru daou pe dri\nsaozneg : arrive (en)\nitalianeg : arrivare (it)\nportugaleg : chegar (pt)\nspagnoleg : llegar (es)\nsaozneg : happen (en)\ngalleg : survenir (fr) , arriver (fr)\nspagnoleg : ocurrir (es)\nAdtapet diwar « https://br.wiktionary.org/w/index.php?title=erruout&oldid=288561 »\nKemmoù diwezhañ degaset d'ar bajenn-mañ d'an 22 Her 2019, da 10:22.


Enez Cribinau, d'an daere\nEnez Cribinau zo un enezenn vihan dirak aod kornaoueg Enez Mon, e hanternoz Kembre. E kumuniezh Aberffraw emañ, 2 km diouzh bourc'h Aberffraw.\nD'an daere e c'haller mont d'an enezenn war droad. Warni ez eus un iliz vihan, gouestlet da Sant Cwyfan, hag a reer anezhi "Yr eglwys yn y môr" e kembraeg ("an iliz er mor"). Implijet e vez ur wech an amzer c'hoazh, evit badeziantoù pe euredoù.\nWar kartennoù kozh e weler e oa stag enez Cribinau ouzh an douar-bras gwechall. Soñjal a reer e voe krignet an aod gant ar mor tamm-ha-tamm hag evel-se e teuas da vezañ un enezenn distag. En XIXvet kantved e voe savet ur voger tro-dro d'an iliz ha d'ar vered da wareziñ anezho diouzh ar mor.\nAdtapet diwar « https://br.wikipedia.org/w/index.php?title=Cribinau&oldid=1739085 »\nKemmoù diwezhañ degaset d'ar bajenn-mañ d'an 12 C'hwe 2017, da 15:32.


Pajenn:Morvan - Buez ar Zent, 1894.djvu/57 - Wikimammenn\nPajenn:Morvan - Buez ar Zent, 1894.djvu/57\ndez kalz amzer o pedi hag ez ea he-unan da velet ar beorien hag ann dud klanv d’ann hospitaliou, evit lavaret d’ezho eur gomz vad bennag hag ho zikour dre he aluzennou.\nMes he binijennou, he zevosionou hag he oberiou a drugarez ne virent ket outhan da lakaat urs e peb tra enn he rouantelez. Labourat a rea dalc’h-mad da lamet ar giziou fall euz a douez ar bobl, ha teuler a rea evez dreist peb tra evit ma vije roet he vir da bep hini ha barnet ann holl hervez al lealdet, heb sellet ouz kar na mignoun, ouz paour na pinvidik.\nGoulskoude, ar vad a rea ar Zant d’ar relijion, hag al lezennou en doa douget evit ober d’he zujidi beza aketuz da viret gourc’hemennou Doue ha re ann Iliz, a dennaz varnhan droulans ha kasouni ann dud fall ha difeiz. Ar re-ma a deuaz a benn da drei ar bobl enn he enep, hag en em glevaz evit lamet diganthan he dron hag he vuez.\nDoue a roaz da anaout da Ganut ar pez a dlie en em gaout ganthan, ha var gement-se ar Zant en em dennaz enn iliz sant Alban : ann iliz-ma a ioa bet savet dre he urs. Eno e koveseaz hag e kommuniaz, ha goudeze e chomaz var bennou he zaoulin, e traon ann aoter, da bedi ha da c’hortoz ar gurunenn a verzerenti. Etre daou, ec’h erruaz he enebourien, hag e oue lazet gantho a daoliou mein hag a daoliou bir, d’ann dek a viz gouere euz ar bloaz 1086. Koueza a reaz d’ann douar he zivreac’h astennet e kroaz, hag a greiz m’edo o c’houlenn pardoun evit he vourrevien.\nDoue ne zaleaz ket da ziskleria he zantelez dre eunn niver braz a viraklou, hag ar brud euz ar miraklou-ma a reaz d’ar pab Klemant X he lakaat e renk ar Zent, ha merka ann deiz-ma evit ober he c’houel.\nKenta dever ar re a zo e penn eur barrez, evel e penn ar c’houarnamant, eo difenn ar relijion nag ann Iliz, ha labourat da ziarbenn ann dizursiou ha da derri ar giziou fall. Guir eo, evelse e tennont varnho aliez, evel sant Kanut, droulans ha kasouni ann dud fallakr hag ann\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/57&oldid=137792 »


Labour ar merc’hed gwechall\nBretonezed o welc’hiñ dilhad er stêr (1958)\nHiziv emaomp e Kerien, asambles gant Simone Fer, evit kontañ deus labour ar merc’hed war ar maez gwechall. Tenn ‘oa al labour gwechall, met evit ar merc’hed oa marteze un tammig stertoc’h c’hoazh : ar merc’hed ranke mont da c’horo ar saout, ober war-dro ar vugale, gwelc’hiñ an dilhad ha fardañ boued da heul, ha mont d’ar park da sikour ar baotred goude-se. Simone a gonto deomp deus he familh ivez, ha deus Kervariet, e-lec’h m’emañ o chom evit ar wech.\nN’emaomp ket e Rosporden !\nBet omp bet e Kernevel oc’h en em gavout asambles gant Anne-Marie hag Alain Boëdec. Ganet int o-daou e Kernevel, met n’int ket ganet e Rosporden ! A-benn neuze ne oa ket bet staget c’hoazh parrez Kernevel deus komun Rosporden : e 1974 ‘oa bet graet, goude ma oa votet al lezenn Marcellin e 1971. Met mont a rae tud Kernevel da Rosporden da gavout labour memestra, na posubl oa c’hoazh ur bern plasoù e Kernevel gwechall. Anne-Marie hag Alain a gonto o soñjoù deomp neuze, amzer o yaouankiz hag ar cheñchamañchoù bras zo bet e Kernevel abaoe ar brezel.\n‘Oa ket ar mare da Vont da Vrest !\nBrest, e miz-Gwengolo 1944\nJos Taro, paotr Loktudi, omp bet o welet en-dro adarre, hag an taol-mañ ‘neus bet c’hoant da gontañ deomp deus ar brezel diwezhañ. A-benn neuze ‘oa-eñ re yaouank evit bezañ mobilizet, ne oa ken unnek bloaz pa oa diklaret ar brezel. E vreudeur n’o doa ket bet kement-all a chañs : kaset ‘oant bet d’en em gannañ e 1940, ha prizoniet ‘oant bet e-pad pemp bloaz en Alemagn goude-se.\nD’ar mare-se ‘oa tud Jos o talc’hen douar e Forest-Fouen, hag bec’h ‘oa bet er vro gant an Almañted hag ar Rezistañs. Kontañ a raio deomp deus ar bombardamañchoù e Brest ivez, ha deus ar Vrestiz a teue da glask repu e Fouen. Kontañ a raio deomp deus istor e vreur, Yvon, a oa bet oc’h en em gannañ e Dunkerque, a-raok bezañ kaset d’an Alemagn da labourat.\nTroc’hañ lann diwar-c’horre Karreg an Tan\nHiziv emaomp asambles gant Henri Dreau e Gwezeg. Ganet eo er barrez, kostez ar menez, e-lec’h ma oa e dud o talc’hen douar e-kichenn Karreg an Tan. Ur bern traoù ‘neus da gontañ deomp : penaos veze troc’het lann gwechall diwar-c’horre ar menez ha da betra servije goude-se ; penaos veze dispartiet en ur mod ar re baour hag ar re binvidik e Gwezeg ; ‘blam da betra eo bet anvet “Karreg an Tan” e-giz-se. Kaozeet ‘vo un tammig deus e vuhez ha deu e vicher gentañ, a-benn oa-eñ o labourat e Kramp al Labour-Douar er Morbihan.


Henry Moret (1856-1913) - Mirdi an arzoù-kaer e Kemper\nAze emaoc’h : Degemer Diskouezadegoù Diskouezadegoù da zont Henry Moret (1856-1913)\nEus Pont-Aven d’an Impresionouriezh e Breizh\nEus ar 24 a viz Mezheven d’ar 4 a viz Here 2021\n« An eeunañ ar gwellañ, Henry Moret a zigor ur prenestr war an natur. », Henry Eon, 14 a viz Mae 1901\nHenry Moret (1856-1913), livour flamm aodoù Breizh, zo un arzour n’eo ket anavezet gwall vat hiziv c’hoazh. Nebeut a draoù a ouzomp diwar-benn e vuhez nemet e vije en em staliet abred en Oriant e 1875 hag e kamarade didrouz gant Gauguin, Filiger, Sérusier pe De Haan. Henry Moret, ur spered dieub a zen anezhañ, en doa darempredet anezho en ur virout a vezañ re levezonet ganto. En e glask eus an distro hag an difoul e oa bet diwallet diouzh an dispartioù trumm ha roet e oa bet an dro dezhañ da ezteuler un doare dibar da dostaat da arz ar gweledvaoù e Breizh war un dro.\nGoude bezañ bet ur gelennadurezh klasel e Pariz gant al livourien Henri Lehmann ha Jean-Paul Laurens, Moret a choazas ur respet livour gweledvaour en un doare hag a gendalc’he kentelioù Corot ha livourien Barbizon. Neuze e voe degaset ur cheñchamant bras en e stil adalek 1888 p’en doa bet darempred gant arzourien Skol Pont-Aven. Dre m’en doa arvestet ouzh difluk ar Sintetegezh en doa nevezet e zoare da dostaat d’ar gweledvaoù gant sterniadurioù hardizh awenet gant ar stampoù japanat, gant abladennoù liv ledan hag implij moder an drolinenn.\nAdalek 1891 e komañsas da dremen pennadoù amzer hir en inizi ar C’huzh-heol hag a zeuas da vezañ, gant aodoù Penn-ar-Bed, an temoù a blije ar muiañ dezhañ. Met Moret, evel un arzour a sant diouzh an traoù, a yeas tamm-ha-tamm war-zu bed an impresionourien, hag eñ oc’h ober ul liamm etre an daou luskad enep-se.\nAdalek 1895 e emdroas splannoc’h-splannañ e skeuliad livioù war-zu livioù sklaer hag a lakae en a-raok arlivioù dibad an amzer. Broudet e voe d’en ober dre ma oa tost da varc’hadour an impresionourien, Durand-Ruel. Adalek 1898, hennezh a viras ingal evitañ e balieroù e Pariz hag e New York hag evel-se e voe didrabas a-fet arc’hant. Diwar neuze e oa aet pelloc’h gant temoù a blij d’ar re en em ro da arz ar gweledvaoù : argemmoù hervez ar c’houlzadoù, efedoù gouloù-dic'houloù, adskedoù ar mor, tarlammoù an aezhenn-vor. Evel Claude Monet, Moret a selle pizh ouzh an natur, ha gant un dileizhadur pouezet muioc’h-mui eus an doare-livañ, e klaskas ezteurel ar penn-natur anezhi a-fet sonerezh ha barzhoniezh.\nDiskouezadeg hañv Mirdi an Arzoù-kaer, hag a zo bodet enni war-dro kant oberenn savet gant Moret, a laka war wel emdroadur al livour-se a oa bet test eus ar cheñchamantoù bras a oa bet e bed al liverezh e dibenn an XIXvet kantved. Pal an diskouezadeg eo lakaat war wel ar perzh bras en doa degaset da sked istor an arz e Breizh hag ivez, ken eeun ha tra, digeriñ ur prenestr war-zu e zremmwelioù ec’hon a oa bet taolennet ken mat gantañ.\n« Tonioù flamm, glasvez frank, morioù feuls, dremmwelioù ec’hon, aer ha sklaerder […] un arz a c’houloù sklaer, a impresionouriezh wirion ». Den dianav, miz Ebrel 1907\nUn diskouezadeg e pemp lodenn\nPont-Aven, ar Pouldu, ober anaoudegezh gant ar Sintetegezh\nEus 1888 betek 1894 e voe Henry Moret unan eus ar re o doa arvestet ouzh diwan ar Sintetegezh, ul luskad arzel hag a voe krouet e Pont-Aven pa veze eskemmoù entanet etre Paul Gauguin hag Émile Bernard. Gwech an amzer e veze degemeret gant Moret, en atalier feurmet gantañ, al livourien-se, a zistaole ar gelennadurezh akademiek hag a ginnige ur yezh nevez a-fet liverezh. Ar c’hoant-se da droc’hañ gant an taolenniñ touellour a voe kendalc’het er Pouldu. Daoust ma chome pell diouto, Moret a ambrougas al luskad pa oa bet choazet gantañ livañ an drolinenn, an abladennoù hag ar c’houchadurioù hardizh deuet eus ar stampoù japanat.\n1895, Durand-Ruel, marc’hadour an impresionourien\nGoude reiñ ton d’al livourien impresionourien gentañ, eus Monet betek Renoir, Paul Durand-Ruel a glaskas tud donezonet nevez. Ouzhpenn Maufra pe Gustave Loiseau e tiskoachas Moret e 1895. Hennezh, oc’h heuliañ un azvedigezh difonn, a gendalc’he gant un hent etre gounidoù ar sintetegezh ha frankiz an doare livañ impresionour. Plijout a reas an dibarelezh-se d’ar marc’hadour a zivizas mirout lec’h evitañ en e balieroù e Pariz hag e New York. 650 eus e oberennoù a voe o tremen etre daouarn ar palierour hag a ginnigas un tamm aezamant dezhañ evel-se.\nInizi ar C’huzh-heol\nMoret, ur martolod arroutet anezhañ, a oa gwrac’h gant an inizi a zo dirak aodoù ar Mor-Bihan ha Penn-ar-Bed. Ar Gerveur, Houad, Groe, an inizi Glenan, Eusa, zo ur vammenn builh evit an awen ! Eus 1891 betek e varv e 1913, an aodoù roc’hellek ha gouez, kentoc’h eget an traezhennoù plijus, a veze livet gantañ en e daolennoù. Al livour, hag eñ o tostaat da frailhoù ha skoaselloù an torosennadur, a daolenne gweledvaoù meurdezus, en ur ober gant diverradennoù hardizh a-wechoù. « Kaerder kentidik » aodoù an inizi a voeme anezhañ hag a vroude anezhañ da ober gant touchennoù tev ha nerzhus.\nAn eurioù hag ar c’houlzioù-bloaz\nEvit kalz a arzourien eus an XIXvet kantved, krouiñ e Breizh zo degemer ar soñj n’eus nemet ur c’houlz, an hañv, ha nemet ur momed eus an devezh, an hini ma vez ar muiañ a c’houloù etre dibenn ar mintinvezh ha deroù an endervezh. Evel ul livour dedennet gant livioù an amzer ha gant kemmoù an hinoù, en doa choazet Moret, er c’hontrol d’ar soñjoù-se, livañ a-hed ar bloaz, hag eñ oc’h ober gant an danvezioù liesseurt kinniget dezhañ gant e livaoueg. Ar goañv en doa livet dreist-holl pa veze erc’h puilh o c’holeiñ an natur morgousket, un tem hag a blije d’an impresionourien.\nUn dra kavet diwezhatoc’h : an oberenn c’hrafek\nE deroù ar bloavezhioù 1970 e oa bet strewet dalc’had an atalier miret ent-deol gant e vab-kaer, Achille Chatenet. Evel-se e oa bet gwelet pegen bras e oa labour grafek Moret. 800 a raklivadurioù hag a vrastresoù graet gant teknikoù liesseurt-kaer (kreion, glaouenn, liv Sina, dourliv, pastel ha kement zo) a voe lakaet war wel neuze. Follennoù zo a ya d’ober gwir dopografiezhioù prim, kinklet a-wechoù gant merkoù graet gant dourliv ha gant livioù meneget warno. Kalz eus ar raklivadurioù-se, lec’hiet alies, a voe savet a-raok sevel taolennoù gant kenaozadurioù danzeet gwelloc’h. An tu-se eus an arzour a ziskouez pegen dedennet e oa gant tud vunut ar c’hêriadennoù war an aod. War ar prim e vrastrese ar pesketaerezed chifretez, ar vezhinerien, ar c’hwennerien, ar c’hannerezed, ha kement zo.\n1856 : Ganet e oa e Cherbourg\n1875 : En em gavout a reas en Oriant evit ober e goñje, diskouez a reas e oberennoù e Saloñs ar Re nac’het, gwelet a reas ar Pouldu evit ar wech kentañ\n1876 : Graet en doa berzh e kenstrivadeg degemer Skol an Arzoù-kaer e Pariz\n1888 : Chom a reas e Pont-Aven, kejañ a reas gant Gauguin, Bernard, Jourdan, Laval ha Chamaillard a oa staliet en ostaleri Gloaneg.\n1891 : Gweladenniñ a reas Groe a zeuas da vezañ unan eus an danvezioù tost d'e galon\n1895 : Kejañ a reas gant ar marc’hadour Paul Durand-Ruel a ginnigas dezhañ diskouez e livadurioù en e balieroù e Pariz ha goude-se e New York.\n1900 : Beaj d’an Izelvroioù evit kavout danvezioù awen nevez\n1913 : Mervel a reas e Pariz, douaret e voe e bered an Tad Lachaise\nImage 1 war 12 Affiche de l'exposition\nImage 2 war 12 Henry Moret (1856-1913)- "Paysage de Bretagne", vers 1889-1890 - Huile sur toile, 33.5 x 46.5 cm - Musée des beaux-arts de Quimper © Bernard Galeron\nImage 3 war 12 Henry Moret (1856-1913) Paysage de Pont Aven, 1888-1889, huile sur toile, 39,5 x 59,5 cm © Musée des beaux-arts de Quimper\nImage 4 war 12 Henry Moret (1856-1913) - "Ferme sous la neige", 1891 - Huile sur toile, 54 X 65 cm - collection particulière © Jean-Michel Rousvoal photos\nImage 5 war 12 Henry Moret (1856-1913) - "Ile de Groix, la côte - Morbihan", 1891 - Huile sur toile, 73 x 92 cm - Collection particulière © Martial Couderette\nImage 6 war 12 Henry Moret (1856-1913) - "Le Château de Keroman, Lorient", 1892 - Huile sur toile, 55 x 46 cm - Laurice Fine Art, Paris, France\nImage 7 war 12 Henry Moret (1856-1913) - "Les Pêcheuses", 1894 - Huile sur toile, 50 x 73 cm - Collection particulière © Martial Couderette\nImage 8 war 12 Henry Moret (1856-1913) - "Pêche aux casiers, Finistère", 1899 - Huile sur toile, 54 x 73 cm - Collection particulière © Martial Couderette\nImage 9 war 12 Henry Moret (1856-1913) - "Port Domois : Belle Ile en Mer", vers 1900 - Huile sur toile, 60 X 73 cm - Collection particulière © Jean-Michel Rousvoal photos\nImage 10 war 12 Henry Moret (1856-1913) - "La Pointe du Pern Ouessant", 1902 - Huile sur toile, 60,5 x 92 cm - Collection particulière © Jean-Michel Rousvoal photos\nImage 11 war 12 Henry Moret (1856-1913) Entrée du port de Doëlan, 1908, huile sur toile, 66,5 x 92 cm - Dépôt du musée municipal de Lorient au musée des beaux-arts de Quimper © Musée des beaux-arts de Quimper\nImage 12 war 12 Henry Moret (1856-1913) - "Temps brumeux, barque de pêche", 1908 - Huile sur toile, 38 x 55 cm - Collection particulière © photo Francois Doury


Konrad Kyeser aozour ar Bellifortis\nBellifortis ("Kreñv er brezel", "Difennoù brezel" ; alamaneg: Der Kampfstarke) eo ar c'hentañ levr-deskiñ skeudennet war an deknologiezh vilourel. Skrivet e oa bet e penn kentañ ar XVvet kantved. Un dastumad eo diwar skridoù gant skrivagnerien bennañ an teknologiezhioù milourel, evel De Re Militari gant Vegetius ha Strategemata gant Frontinus. Lakaet ez eus ur pouez bras war teknikoù ar sezizoù brezel. Met anv zo eus hudouriezh, evel un elfenn ouzhpenn evit an teknikoù brezel. "Leun eo a astrologiezh," hervez a skriv Lynn White Jr. en ur pennad diwar-benn an adembannadur. Nebeut skeudennoù a zo reoù gant hudouriezh evel doare da saozaniñ an enebour hep bezañ rediet da lazhañ anezhañ.\n180 skeudenn a zo el levr, skrivet eo holl e latin. Ar pezh a laka al levr da vezañ unan dreistordinal a zo ar fed ne vefe ket nemet ul levr war ar brezel . Kavout a reer ennañ skeudennoù eus ur sauna, ur gouriz enep-reizh, ur vatalasenn da c'hwezhañ. El levr-se e vez kavet ivez ur skeudenn, an hini gentañ krennamzerel eus viñs Arc'himedes\nUr marc'heg gant ur sarpant-nij e-stumm un diaoul\nUr gouriz enep-reizh\nAleksandr Veur gant ur roketenn\nUr bignerez ha tour-tagañ e-pad ur sez war ar memes-tro\nUr c'harr brezel gant marc'heien\nUr Springald doare arbalastr evit ar sezioù milourel\nJean-Patrice Boudet, Entre science et nigromance : Astrologie, divination et magie dans l'Occident médiéval (XIIe-Xve siècle), embannadurioù la Sorbonne, dastumadenn Histoire ancienne et médiévale, 4 a viz Kerzu 2006, 624 pajenn (ISBN 9782859445447)\nLefèvre, Wolfgang, Picturing Machines 1400-1700, MIT Press, 2004, (ISBN 0-262-12269-3)\nLodennoù da welet e levraoueg Akademiezh ar skiantoù hungarat\n↑ Entre science et nigromance : Astrologie, divination et magie dans l'Occident médiéval (XIIe-Xve siècle) gant Jean-Patrice Boudet pajennoù 361-362\nAdtapet diwar « https://br.wikipedia.org/w/index.php?title=Bellifortis&oldid=1983836 »\nLevrioù strategiezh brezel\nKemmoù diwezhañ degaset d'ar bajenn-mañ d'an 31 Meu 2022, da 20:05.


Vittorio Emanuele Orlando (19 a viz Mae 1860 – 1añ a viz Kerzu 1952) a oa ur politiker italian.\nKentañ Ministr Italia e voe e dibenn ar Brezel-bed Kentañ. E skridoù zo e vez diskouezet evel un den a roas ur skeudenn fall eus Italia er Guzuliadeg evit ar Peoc'h a oa bet e Pariz e 1919, abalamour ma n'en em gleve ket gant ministr italian an Aferioù Diavaez, Sidney Sonnino ; gant tud all avat eo anavezet evel "Kentañ Ministr an Trec'h", dre ma renas Italia d'ar mare ma oa o stourm ouzh ar Galloudoù Kreiz, a-du gant ar Gevredidi, er Brezel-bed Kentañ.\nGoude an Eil Brezel-bed e voe dilennet da gannad er Vodadenn vonreizhañ hag he frezidant e oa pa voe troet Italia en ur Republik.\nAdtapet diwar « https://br.wikipedia.org/w/index.php?title=Vittorio_Emanuele_Orlando&oldid=1863827 »\nDernière modification le 21 Gen 2020, à 11:06\nKemmoù diwezhañ degaset d'ar bajenn-mañ d'an 21 Gen 2020, da 11:06.


Un arload nevez evit en em stummañ - Stumdi\nUn arload nevez evit en em stummañ\nUn arload nevez war hezoug evit en em stummañ « MonCompteFormation »\nUl lezenn nevez a oa deuet maez d’ar 5 a viz Gwengolo 2018 evit frankiz an dud da zibab o dazont micherel. Un ostilh nevez a zo bet lakaet e pleustr evit aesaat ha simplaat an traoù. Pep hini a c’hell bezañ mestr war hec’h eurvezhioù CPF (Kont Stummañ Personnel). Ur bern stummadurioù a vo tu d’an den da gavout.\nBez e c’hellit pellgargañ an arload-mañ dre applestore ha playstore.\nRankout a rit lakaat domani ar stummadur hag al lec’h evit gellet gwelet an holl stummadurioù kinniget a c’hell bezañ kemeret e karg.\nMoaien zo deoc’h da welet an divizoù enskrivañ, an deiziadoù, ar prizioù, hag a-benn nebeut alioù an dud, an notennoù…\nA-drugarez d’an arload-mañ e c’hell an dud dibab ar stummadur zo an tostañ ouzh ar pezh emaint o c’hortoz.\nUr c’hont maget bep bloaz e Miz Ebrel.\n500 € / BLOAZ\nEvit un implijiad leun pe hanteramzer: maget e vez ar c’hont bep bloaz gant 500€, betek 5000€ d’ar muiañ.\nEvit un implijiad darnamzer hag a labour nebeutoc’h eget un hanteramzer : maget e vez ar c’hont hervez an niver a eurvezhioù labouret.\nEvit ul labourer dizalc’h : maget e vez ar c’hont bep bloaz gant 500€, betek 5000€ d’ar muiañ.\n800 € / BLOAZ\nEvit un implijiad leunamzer gant nebeut a ziplomoù, live studi dindan ar CAP/BEP, pe evit unan gant un testeniekadur live 3, betek 8 000 € d’ar muiañ.\nEvit un implijiad gant ur redi implij, da lavaret eo anavezet evel nammad gant ar CDAPH, pe gwazh eus ur gwallzarvoud labour, eus ur c’hleñved micher hag a zo bet kaoz d’un dic’houested a 10 % da vihanañ, pe piaouer ul leve a-berzh reol voutin ar surentez sokial pe forzh peseurt reol a warez ret, betek 8 000 € d’ar muiañ.\nDA C’HOUZOUT : ar c’hoñjeoù mammelezh/tadelezh, degemer ur bugel, advabadur, ehan kerentel a zesavadurezh, ar c’hoñje sikour un den tost, an ezvezañsoù evit ur c’hleñved micher pe ur gwallzarvoud labour a zo kemeret e karg evit magañ ar c’hont CPF.\nAMAÑ-DINDAN AR MONT EN-DRO EVIT IMPLIJOUT HO EURVEZHIOÙ :


Diwan : bet eo ar CGT – Deskadurezh prevez o kaout ar Ministrerezh - 7seizh.info\nHome Communiqués de presse Associations/Institutions Diwan : bet eo ar CGT – Deskadurezh prevez o kaout ar...\nDiwan : bet eo ar CGT – Deskadurezh prevez o kaout ar Ministrerezh\nD’ar Yaou 6 a viz Kerzu 2012 e oa bet degemeret ur strollad dleuridi ar c’hKHL/CGT – Deskadurezh prevez e Ministrerezh an Deskadurezh Stad gant Bernard Lejeune, anezhañ Kuzulier sokial ar Ministr, e karg eus an darempredoù gant ar sindikadoù, eil den ar gwazvod, ha Frédéric Bonnot, anezhañ Rener an Aferioù Arc’hant. Anv zo bet eus dek kraf bennak degaset gant ar c’hKHL/CGT.\nAn trede hini a selle ouzh ar skolioù Diwan, an adskolioù peurgetket ; pa oa souezhet ar c’hKHL/CGT e oa lakaet kemm eus ur vro d’eben. Evit gwir ez eus bet aotreet aezamantoù da zigeriñ skolioù nevez, a vez tennet splet anezho gant hor C’hamaraded euskariz, pezh az a da\nlaouenaat ar c’hKHL/CGT. Hogen ez eus peadra da vezañ souezhet pa ne c’hall ket ar skolioù Diwan tennañ gounid eus an hevelep gwirioù e Breizh.\nSebezet e hañvale bezañ ar Rener arc’hant. Displeget en doa, direnket anezhañ un disterañ, ez eus lakaet ur c’hendivizad eno e pleustr gant ar Rektorelezh dindan warez atebeien bolitikel ar gouarnamantoù kent.\nSed amañ ar reolenn a dalvez evit Diwan : dleout a ra Diwan kas ec’h ezhommoù da rektorelezh ha d’an EUYRF (Ensavadur Uhel Yezhoù Republik Frañs) kement-ha-kement. N’oa ket ar Ministrerezh evit kompren rak goulennet e oa bet 3 fost kevatal implij leunamzer hepmuiken gant Renerezh Diwan pa c’hortoze ar Ministrerezh muioc’h, diouzh kresk an niver a skolidi ; ken dipitet e oa an Aotrou Bonnot gant goulenn Diwan war a lavare.\nSouezhet eo KHL/CGT ez eus bet goulennet ken nebeut gant Renerezh Diwan. Degouezhout a rafe gwelloc’h ma vefe kaset ar preder-se war an doare da vont war-raok gant holl dileuridi ar c’hopridi hag ar c’hKHL/CGT en o zouez.\nA-dra-sur e rofe tu kement-mañ da gemer pezh a vev gopridi Diwan e kont da vat.\nSouezhet eo KHL/CGT ivez n’en deus ket klasket Renerezh Diwan lakaat ur c’hendivizad heñvel ouzh hini ar skolioù euskarek da dalvezout pa ouie o hini ha dre ma ro tu d’ar skolioù nevez digoret :\n– da lakaat ar familhoù da espern kalzik ;\n– da gaout postoù dindan gevrat Stad ;\n– da ziazezañ abretoc’h ar skolioù en un doare sur ha padus ;\n– da reiñ lusk d’an digeriñ skolioù betek ledañ an deskadurezh dre soubidigezh brezhonek ar muiañ.\nRoet en deus Fulup ar Braz, pennsekretour ar c’hKHL/CGT, da c’houzout pegen kreiz e oa ar goulenn-se evit hon aozadur. N’eus ket anv da lakaat kemm diouzh al lec’h ha ne c’haller ket degemer e vefe graet fae ouzh Diwan, evel pa vefe graet ur rouedad isskolioù diouto.\nPrevious articleAn Tad Nedeleg en Treger / Le Père Noël arrive en Tregor\nNext articleDiwan : la CGT – Enseignement privé a rencontré le Ministère\nEtienne Tabourier 16 décembre 2012 At 22 10 37 123712\nEtienne Tabourier liked this on Facebook.\nStéphane Lorec 16 décembre 2012 At 22 10 37 123712


Kevredigezh Kembre-Breizh: Ar c’hembraeg a goustfe re ger\nAr c’hembraeg a goustfe re ger\nOriginally uploaded by nicdafis\nKrediñ a reer e lavaro Scottish Power, unan eus brasañ embregerzhioù energiezh Breizh-Veur, e c’hallfe koustañ £1.5 milion evit heuliañ al lezenn nevez a zo bet raktreset evit ar c’hembraeg, ha £500,000 ar bloavezh ouzhpenn. Lavaret a raio an embregerezh-se e varn ouzh ur poellgor a zo bet anvet da ensellet an danvez-lezenn.\nHervez ar raktres e vefe anvet ur c’homisioner gantañ ar gwir da reiñ telloù-kastiz da’n embregerezhioù foran na servijfent ket o c’hlianted e kembraeg en doare reizh. Pa vefe anvet ar c’homisioner e vefe lakaet termen war Kuzul ar C’hembraeg.\nEvel ma tiskouez al luc'hskeudenn-mañ, n'eo ket implijout ar c'hembraeg hepken a sav kudennoù, met e reizhskrivañ ivez. "Cadwch allan" = Chomit er-maez "Cacwch" = Grit kaka\ntagioù Kuzul ar C'hembraeg, politikerezh ar yezh


Stumm eus an 25 Eos 2014 da 17:17\nStumm eus an 25 Eos 2014 da 17:08 (kemmañ)\n(Pajenn krouet gant : "'''Fulgencio Batista''' a oa ur politikour kuban, prezidant ar republik ha diktatour goude un taol-stad. Aozañ a reas ur sistem preizherezh en e vro gant skoazell ar...")\nStumm eus an 25 Eos 2014 da 17:17 (kemmañ) (dizober)\n'''Fulgencio Batista''' a oa ur politikour kuban, prezidant ar republik ha diktatour goude un [[ taol-stad]]. Aozañ a reas ur sistem preizherezh en e vro gant skoazell ar [[mafia]] stadunanat a rene war an douristelezh. Lamm a voe roet dezhañ gant [[Fidel Castro]] gant dispac'h 1958-1959. ▼\n▲'''Fulgencio Batista''' a oa urun politikourofiser kubaneus arme Kuba, deuet da vout politikour, ha prezidant ar republik , ha diktatour, goude un [[ taol-stad]]. Aozañ a reas ur sistem preizherezh en e vro gant skoazell ar [[mafia]] stadunanat a rene war an douristelezh. Lamm a voe roet dezhañ gant [[Fidel Castro]] gant dispac'h 1958-1959.\nTec'hel a reas eus Kuba, gant milionoù a zollared, d'an [[31 a viz Kerzu]] 1958, da glask repu d'ar republik dominikan. Alese ez eas da chom da Enez [[Madeira]]. Echuiñ a reas e vuhez e Spagn ha mervel a reas d'ar [[6 a viz Eost]] 1973, da 72 vloaz, e Mirabel.\nAdtapet diwar « https://br.wikipedia.org/wiki/Dibar:MobileDiff/1589116 »


An istor hervez ar skrivagnerien latin[kemmañ | kemmañ ar vammenn]\nMandubracius a oa mab d'ur roue eus meuriad an d-Trinovantes, anvet Imanuentius gant Julius Caesar e De Bello Gallico, a oa bet kaset kuit diwar e dron ha lazhet gant Cassivellaunus, nebeut amzer kent eil ergerzhadenn Caesar e Preden e 54 kent J.-K.. Tec'het a reas Mandubracius da C'halia da repuiñ e-kichen Caesar.\nCassivellaunus a renas an difenn a-enep ar Romaned, met disklêriet e voe lec'h e greñvlec'h d'ar Romaned gant an d-Trinovantes. Caesar a lakaas seziz warnañ. En em zaskoriñ a reas Cassivellaunus en diwezh. Lezel a reas an tron gant Mandubracius, ha touiñ a reas chom hep brezeliñ outañ.\nHengoun ar Grennamzer[kemmañ | kemmañ ar vammenn]\nKavout a reer anv Mandubracius en-dro dindan bluenn Jafrez Menoe en e Historia Regum Britanniae (1136) dindan an anv Androgeus, mab henañ ar roue mojenn Lud. Gallout a reer heuliañ fazioù an adskriverien o deus cheñchet e anv abaoe seizh levr an Istor a-enep ar Baganed, savet gant Orosius. Homañ zo un danevell istor kristen eus ar Vvet kantved a oa bras he levezon e Breizh-Veur er Grennamzer. Skrivet eo e anv "Mandubragius" pe "Andragorius" e dornskridoù disheñvel. Beda, a heul Orosius tost ger-ha-ger evit a sell e zanevell eus ergerzhadennoù Caesar, a ra "Andragius" anezhañ (un anv implijet gant Jafrez evit unan eus kentañ rouaned Enez-Vreizh). Marteze eo bet levezonet Jafrez gant ar vitologiezh c'hresian hag anv ar priñs Androgeos e mojenn Theseüs.\nE krenngembraeg, e dornskridoù zo eus Historia Jafrez Menoe, hag e Triadennoù Kembre ez eo anavet evel Afarwy. Anv a ra an Triadennoù anezhañ evel unan eus an "Tri den dizenoret eus Enez-Vreizh" abalamour m'en doa pedet Caesar da aloubiñ ar vro.\n↑ Orosius, Historiarum adversum paganos (Istor a-enep ar Baganed) 6.9\n↑ Acton Griscom, The Historiae Regum Britanniae of Geoffrey of Monmouth (1929)\n↑ Triadennoù eus Levr ruz Hergest\nAdtapet diwar « https://br.wikipedia.org/w/index.php?title=Mandubracius&oldid=1757050 »\nKemmoù diwezhañ degaset d'ar bajenn-mañ d'an 29 Gou 2017, da 10:04.


Pajenn:Sales - Introduction d’ar Vuez devot.djvu/381 - Wikimammenn\nPajenn:Sales - Introduction d’ar Vuez devot.djvu/381\na enep ar burete, pa en em strincas unan anezo etouez ar spern, hac un all e creis an erc’h evit mouga an dentationou-se, ha cousgoude ne golfont netra eus a c’hras Doue evit quemense tout, erc’hontrol e augmanti a gals oue a refont.\nRet eo eta beza courachus bras, Philotee, emesq an dentationou hep cridi jamæs e veac’h trec’het ganto endra zisplichint deoc’h, hac o lacat evez ouz an diffaranç a so etre o santout ha consanti dezo ; rac o santout a ellomp, peguement bennâc ma tisplichent deomp, mæs ne ellomp quet consanti ganto nemet plijout a raent deomp ; pa servich ordinal ar blijadur da basen evit disquen er gonsantamant. Presantent adversourien hor silvidiguez eta quement hac a garrint a dentationou hac a sollicitationou deomp, choument ato ec’hars dor hor c’halon da c’hedal antren, greant quement hac a garrint a bropositionou deomp, mæs en-dra vezzimp er resolution da viret n’en em blichimp en traou-se oll, ne de quet possibl e c’hoffansemp Doue, nac en deffe leac’h da facha ouzomp, quen nebeut ha ma en deffe leac’h ar Prinç, pried ar Brinces pehini am eus represantet, da facha outi evit ar guemennadurez hac ar broposition a so grêt dezi, ma ne deveus quemeret plijadur ebet en dra-se. An diffaranç-mâ cousgoude a so etre an ene hac ar Brinces-se evit ar sujet--\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/381&oldid=118559 »\nKemmoù diwezhañ degaset d'ar bajenn-mañ d'an 7 Eos 2018, da 16:28.


Mart pesketaer - Wikipedia\nAr mart pesketaer (Martes pennanti) a zo ur bronneg hag a vev en Amerika an Norzh. Daoust d'e anv ne zebr ket nemeur a besked. E-barzh ar gwez e vev dreist-holl. Krediñ a reer e teu e anv saoznek (Fisher) eus ar galleg fichet (kreoñ ar pudask). E rannvroioù 'zo e vez graet pekan anezhañ, e anv en abenakieg.\n2 Doareoù pennañ\nAr mart pesketaer a vev en Amerika an Norzh, eus Sierra Nevada e Kalifornia betek an Apalachoù ha Bro-Saoz Nevez. Bevañ a ra ivez e su Alaska hag en darn vrasañ eus Kanada. Un nebeud a gaver er Menezioù Roc'hellek lec'h ma oant bet adlakaet.\nMuzuliañ a ra ar marted pesketaer etre 65 ha 125 cm ha pouezañ a reont etre 2 ha 7 kg. Brasoc'h ha pounneroc'h eget ar parezed eo ar pared. Gell-du eo o blevenn ha du o lost hag o favioù. Un nebeud hiniennoù zo un tarch sklaeroc'h war o bruched. Pevar biz-troad o deus, gant skilfoù damguzh, ar pezh a ro tro dezho da ziskenn eus ar gwez gant o fenn en a-raok. Ur guchenn vlev war o favioù a-dreñv a zo liammet ouzh ar gwagrennoù-c'hwezh. Produiñ a reont un danvez c'hwezhus implijet e-pad an amzer-barañ.\nBrudet eo ar mart pesketaer evit e gri heñvel ouzh galv ur bugel.\nUr c'higdebrer eo ar mart pesketaer. Hemolc'hiñ a ra anevaled bihan evel logod, hoc'hed-dreinek, gwiñvered, minoc'hed, ha gallout a ra debriñ kirvi (gagnoù moarvat). Koulz ar parañ a bad eus miz C'hwevrer betek miz Ebrel met ampellaet eo stagadenn ar vi er mammog ha ne vez ganet ar c'helin nemet ur bloaz goude.\nWar zigresk e oa aet ar poblañsoù marted pesketaer abalamour d'an hemolc'h ha da zistruj o annez. Diaes eo lakaat anezho da ouennañ er gwarezvaoù.\nE lec'hioù 'zo e biz Amerika, ma'z a ar c'hoadegoù war gresk adarre, ec'h a doare bezañ ar marted pesketaer da zichekoc'h. E-barzh ar c'harterioù-annez ez eont hag er podoù-lastez. Chaseal a reont ivez anevaled-ti evel ar c'hizhier.\nAr mart pesketaer war Animal Diversity Web\nAdtapet diwar « https://br.wikipedia.org/w/index.php?title=Mart_pesketaer&oldid=1653077 »\nDernière modification le 22 Gou 2015, à 06:10\nKemmoù diwezhañ degaset d'ar bajenn-mañ d'an 22 Gou 2015, da 06:10.


edo - Wikeriadur\nSavet diwar ar bennrann ed- hag an dibenn-ger -o.\nedo /eˈdoː/ Stumm lec'hiañ ar verb bezañ e trede gour unan an amzer-dremenet, en doare-disklêriañ. Furm emañ en amzer-dremenet.\nevit al lec'hiañ\nGwechall edo an traoù er c'hiz-se ; [...] — (Lan Inizan, Emgann Kergidu 1, Brest, 1877, eil emb. Al Liamm 1977, p. 130.)\nDont a reaz da sonj dign enn eun taol, edo ganen, em godel, va benviachou tenna-tan [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 42.)\nBez' ez edo o vont kuit evel ar re all ivez pa wel un toull.. . — (G. MILIN, Gwechall-goz e oa..., Kemper, 1924, p. 60.)\n..., ha d'e vamm-gozh o c'houlenn digantañ da belec'h edo o vont, e lavaras :\n- Da zornañ !... — (Jakez Riou, Geotenn ar Werc'hez ha danevelloù all, Al Liamm, 1957, p. 33.)\nBez' edo neuze e-tal ti un den kozh. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 199.)\nheuliet gant un ober\n[...] bremaik edo o tennañ warnomp — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nEndra edo Yann o tec'hout kuit e klevas ar briñsez... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 78.)\nBez' ez edo o vont kuit evel ar re all ivez pa wal un toull.. . — (G. MILIN, Gwechall-goz e oa..., Kemper, 1924, p. 60.)\nevel verb-skoazell gant un anv-gwan-verb (ral, peurvuiañ e vez graet gant oa )\ngant un anv-gwan (ral)\n[...], a welas war ar gazetenn edo nevez-erru e Pariz ur medisin bras hag a ouie diouzh an holl gleñvedoù. — (Marsel Klerg, Faltazi an amzerioù kent, Mouladurioù Hor Yezh, 1999, p. 21.). Iskis ivez kavout edo gant ur rener amstrizh.\nNe c'helle ket an den santel chom en arvar : edo an Droug-Spered o troïdellat en-dro dezhi. — (Langleiz, Romant ar Roue Arzhur/levrenn I : Marzhin, Al Liamm, 1975, p. 18.)\nEdo va biz var bluen va fuzil, eur zachadenn hag oa great gant-han.... — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 94.)\nEdo Laouig o vont da deurel, er baill kouez, e c’hoarig vihan daou vloaz, dre ma ’z oa fank he dillad. — (Ar c'hoz vedisin - Adrien de Carné, p. .. .)\ngalleg : était (fr)\nspagnoleg : (ella, él, ello ; usted) era (es) , estaba (es)\nAdtapet diwar « https://br.wiktionary.org/w/index.php?title=edo&oldid=319383 »\nKemmoù diwezhañ degaset d'ar bajenn-mañ d'an 2 Eos 2021, da 15:49.


Garota de Ipanema (Plac'h eus Ipanema) zo ur ganaouenn eus Brazil, savet e 1962 gant Vinícius de Moraes hag Antônio Carlos Jobim. Unan eus brudetañ kanaouennoù ar Bossa Nova eo, savet d'ur plac'h eus Ipanema, karter un draezhenn brudet e kêr Rio de Janeiro.\nDa gentañ e oa bet anvet Menina que passa, ha disheñvel e oa ar c'homzoù, savet gant Vinícius :\n'Cheio de balanço\nKoulskoude, na Tom na Vinícius ne oant sot gant ar c'homzoù-se. Adsavet e voe goude gant Vinícius, awenet gant ar goantenn Helô Pinheiro, a dremene alies dirak ar Bar Veloso (advadezet Garota de Ipanema hiziv), hag a zo en Ipanema.\nTom ha Vinicius a deue alies d'an ostaleri, da azezañ ouzh an taolioù dirak an davarn. Ar Garota de Ipanema, ar plac'h Heloísa, a oa o chom nepell e straed Montenegro, niverenn 22. N'eo nemet daou vloaz hanter goude, ha hi ajolbet, e klevas e oa bet awenerez ar sonaozour. Pa zimezas Heloísa, e kouvias Tom Jobim hag e wreg Teresa da vezañ testoù.\nAdtapet diwar « https://br.wikipedia.org/w/index.php?title=Garota_de_Ipanema&oldid=1767784 »\nKemmoù diwezhañ degaset d'ar bajenn-mañ d'an 3 Gwe 2017, da 18:40.


Petra omp en sell d'ober ?\nHor c'hevredigezh he deus da bal digoriñ lec'hioù degemer evit ar vugaligoù ma klevont brezhoneg tro-dro dezhe. Bastañ a ra da ezhommoù an tadoù hag ar mammoù, an embregerezhioù hag ar strollegezhioù. Digor eo ar vagouri gentañ e kêr Gwened. Gallet a ra an tadoù hag ar mammoù, ar strollegezhioù pe an embregerezhioù mont en darempred end-eeun gant ar gevredigezh pe ar vagouri er rubrikenn "Darempredoù".\nA-raok ma oa bet digoret hor magouri gentañ ne oa nemet lec'hioù a ginnige bevañ e galleg, peotramant gant un nebeud tud a vicher a gomze brezhoneg. Fellet zo bet dimp mont pelloc'h, gant skoazell Rannvro Breizh, ti-kêr Gwened ha Kef Goproù Familh ar Morbihan da gentañ, ha kinnig soubañ ar vugale er yezh adalek an oad tener. E miz Here 2011 hor boa digoret, e Gwened 'ta, hag evit ar wezh kentañ e Breizh, ur vagouri o kinnig un endro vrezhonek peurgetket.\n" Ar pal eo profitañ deus aezamantoù naturel ar bugel yaouank da zeskiñ yezhoù evit legadiñ ar brezhoneg dezhañ ha dispakañ divyezhegezh abred, ar pezh a gas da yezhoù all. Evit bugale an oad-se, n'eus striv ebet d'ober. "\nprezidantez Babigoù Breizh.\nUn deiziad bennaket\n- 3 a viz Mae 2007 : krouet ar gevedigezh\n- 1añ a viz Here 2011 : perzh ar c'hentañ strollegezhioù dre virout plasoù er vagouri\n- 3 a viz Here 2011 : digoret ar vagouri\n- 15 a viz Kerzu 2011 : sinet ar c'henemglev keveliñ gant Kef ar Goproù-Familh\n- Genver 2012 : Priz Amzer da Zont ar Brezhoneg\nTalvoudegezh an divyezhegezh abred\nDeskiñ div yezh adalek an oad tener, sell aze petra eo an divyezegezh abred. Evit a sell ar skiant hag evel eo bet diskouezet gant ar glaskerien, seul abretoc'h seul gempouesoc'h eo deskiñ meur a yezh, da lâret eo pa vez an empenn en e wevnañ.\n" … an disoc'hoù dastumet diwar geñveriañ ar vugale divyezhek hag unyezhek kenoad a ziskouez levezon deskoni abred un eil yezh dre soubidigezh war lañs ar mont en-dro anaoudel ha, dreist pep tra, war ar modoù ebarzhiñ ha keweriañ an titour … "\nkelennerez war psikologiezh an diorren,\nklaskerez kevelet e Kreizenn an Enklaskoù Breizhek ha Keltiek.\nMeur a splet zo evit ar vugale ha studiadennoù zo bet kaset war tachenn ar skiantoù anaoudel pe war ar psikoyezhoniezh paneveken. Merzet e vez eo spletus war an tachennoù-mañ :\n- yezhoniezh : fiñv ar meiz, meizañ ar verb,\n- matematikoù : galloud poellata difetis kresket ha dizalc'hoc'h diouzh ar gerioù, efedusoc'h evit merzout ar spas, barregezhioù war ar matematikoù,\n- emzalc'hioù : barregezhioù brasoc'h da vont dreist skoilhoù, gwevnder ar bred, kresket ar spered krouiñ,\n- sokialaat : muioc'h a gizidigezh evit daremprediñ.\n" Al liesyezhegezh, sell aze an amzer da zont hag ar yezhoù-rannvro eo o deus da c'hoari ar perzh pennañ. Lañs o deus war ar re all kar gante eo e c'haller sevel liammoù sokio-santadurel ha sokiosevenadurel ret. "\nkelennerez war ar galleg,\nklasker en INRP.\nEvit goût hiroc'h diwar-benn an divyezhegezh abred e c'hallit kaout daveoù el levrig savet gant Kuzul-departamant Penn-ar-Bed, Rannvro Breizh ha Divskouarn diwar-benn an tem-mañ war lec'hienn Divskouarn.\nTalvoudegezh ar mikromagourioù\nAr ment an hini eo splet ar mikromagourioù dreist pep tra. Magouri Kerbihan zo 10 plas enni diwallet gant 3 den a vicher barrek war ar vugaligoù, ur wazourez hanter-amzer hag a ra war-dro ar c'hempenn ivez, hag un den e-karg.\nGant ul lec'h ken bihan e c'haller heuliañ pep bugel hini-ha-hini, da lâret eo ober diouzh e lusk ha diouzh e ezhommoù. Gant ur strollad mesket ennañ bugale a bep seurt oad e c'hall pep hini deskiñ daremprediñ tamm-ha-tamm. Evit gwir e voazont da gejañ gant bugale disheñvel ; ar re vrasañ a zesk diwall ar re vihanañ ha broudet eo ar babigoù gant oberiantiz ar re goshañ tro-dro dezhe. N'eo ket kollet ar vugale en ur strollegezh re vras. Gant ar skipailh zo bet lakaet e pleustr ur bedagogiezh diwar-benn ar c'hoari dieub hag a zalc'h kont deus c'hoantoù ha barregezhioù pep bugel. Ha kement-mañ a aezeta d'ar vugale bout emren.\nErfin, talvoudus eo evit ar gerent o-unan ivez abalamour ma 'c'h eont aezetoc'h en darempred an eil re gant ar re all hag e c'hallont divizout diwar-benn diorren o bugale paneveken.\nBuhezourez evit ar vugale vihan\nKasit ur CV hag ul lizher emginnig d'ar postel : babigoubreizh@gmail.com\nKinnig labour : ../pdf/kinniglabour.pdf


Bravigoù "Stalig an teuzer" - Artizan bizaouier krouer e Breizh\nHo panerad\t- 0,00 €\nEus an arkeologiezh d’ar bijoutierezh.\nGoude bezañ bet stummet war ar arkeologiezh ar c’hentistor en Ecole du Louvre, em eus studiet aketusoc’h arz Kelted kozh mare an Houarn en Ecole Pratique des Hautes Etudes. Deuet oa c’hoant din neuze da zeskiñ penaos e oa bet savet ar pennoberennoù oan bet o studiañ. Gant se em eus heuliet kelennadurezh un toullad tud a vicher.\nDa gentañ em eus desket teuzerezh an arem gant teknik ar c’hoar kollet digant an teuzer ha kizeller Hervé Le Goff, an arkeo-arnoder Jean-René Châtillon hag an deuzerien mod kozh a Vro-vBurkina Faso Hamed Gandéma ha Salif Dermé.\nDa c’houde on bet o studiañ a bep seurt teknikoù ar bijoutierezh en école Tané e Ploermel er Morbihan hag e levrioù diwar-benn ar vicher.\nBravigoù graet gant an dorn\nEus ar patrom d’an dra beurechu e vez graet gant an dorn tout ar bravigoù kinniget deoc’h ganin.\nPa vefe bijoutierezh pe teuzerezh gant koar kollet, e vez graet gant an dorn ar bravigoù ganin penn da benn. Ne vez graet oberiadur ebet dre ar mekanikoù ha ne vez implijet ganin tamm lodenn industri ebet.\nImplijet e vez teknikoù mod-kozh ganin. Dre se e ran gant binvioù zo bet anezho a-viskoazh : kelc’hier, morzholioù, heskennoù, livnoù…\nAn arc’hant, an arem, al laton hag ar c’houevr eo ma danvezioù krai. Oc’h ober ganto e c’hellan variañ al livioù hag an danvezioù evit ma brasañ plijadur hag hoc’h hini. Klinket e vez darn eus ma c’hrouadennoù gant perlez gwer “mod Murano”, graet ganin ivez, pe gant mein brav.\nBravigoù graet e Breizh\nGraet e vez ma holl vravigoù ganin em stalig, e-kreiz Menez Are.\nO vezañ ma vez mestroniet ganin teknikoù an teuzerezh koulz ha re ar bijoutierezh, e c’hellan sevel an holl vravigoù em stal-labour lec’hiet e Breizh, e kreizig-kreiz Menez Are.\nSioul ha gwez, leun a gontadennoù hag a vojennoù, awener hunvreoù eo ar vro. Intret eo ma c’hrouadennoù gant hud he douaroù hag he lanneier.\nDougen ma c’hrouadennoù eo dougen ul lodenn eus an hud-mañ.\nUn doare eo evidoc’h ivez da sikour mirout ul labour-dorn hag ur fil bev er vro.\nHeuliit ac’hanon !


Khalid El Bakraoui - Wikipedia\n12 a viz Genver 1989\nKhalid El Bakraoui ganet d'an 12 a viz Genver 1989 e Brusel hag aet da Anaon e Brusel d'an 22 a viz Meurzh 2016 a oa anavezet dreist-holl evit bezañ bet unan eus sponterien emlazh Gwalldaolioù an 22 a viz Meurzh 2016 e Brusel.\nEmlazhet eo dre tarzhadenn ur vombezenn e arsav metro Maelbeek d'an 22 a viz Meurzh 2016.\nD'an 23 a viz Meurzh 2016, e oa bet anavezet evel unan eus sponterien gwalldaolioù an 22 a viz Meurzh 2016. E vreur Ibrahim El Bakraoui a zo marvet dre emlazh e Aerborzh etrevroadel Brusel.\nE 2011 e oa bet harzet Khalid El Bakraoui evit aferioù laerezh gant feulster bras ha trafikerezh otoioù, dre ur bloavezh goude e vreur Ibrahim El Bakraoui an hini 'mañ evit ur c'hwitadenn laerezh un ti eskemm ha tennañ war ar polis.\nGant e vreur, hent Khalid El Bakraoui a ziskouez anatoc'h anatañ al liamm etre ar forbannerezh vras hag ar sponterezh islamek en Europa. Al liamm forbanerezh ha sponterzh islamek n'eo ket nevez, abaoe ar bloavezhioù 1980 e voe dija an Hezbollah o kemer liamm gant trafikerien dramm Amerika ar Su evit kavout ur vammenn all da arc'hantaouiñ o stourm.\nAdtapet diwar « https://br.wikipedia.org/w/index.php?title=Khalid_El_Bakraoui&oldid=1851893 »


Father Ted - Wikipedia\nFather Ted a zo un heuliadenn-skinwel, ur sitcom anezhi, krouet gant Hat Trick Productions evit ar chadenn saoz Channel 4 ha skrivet gant Arthur Mathews ha Graham Linehan. Skignet e voe tri rummad hag ur filmig ispisial adalek ar 21añ a viz Ebrel 1995 betek ar 1añ a viz Mae 1998. An dudenn bennañ, ar beleg katolik iwerzhonat Father Ted Crilly, a oa c'hoariet gant Dermot Morgan. Lec'hiet e oa an heuliadenn en enezenn ijinet Craggy Island e kornôg Iwerzhon. Taolenniñ a ra ar filmoù buhez Ted hag a vignoned beleien, Father Dougal McGuire (Ardal O'Hanlon) ha Father Jack Hackett (Frank Kelly), harluet en enezenn, hag a chom asambls e ti ar barrez, gant ar bevare dudenn, karabasenn Doyle (Pauline McLynn).\n25 film a zo en heuliadenn. 6 film a zo er rummad kentañ, 10 en eil rummad. Ur film ispisial da geñver Nedeleg a zo war-lerc'h, A Christmassy Ted, ha goude-se un trede rummad, 8 film ennañ. Mervel a reas Dermot Morgan dic'hortoz-kaer d'an 28 a viz C'hwevrer 1998 d'an oad a 45 bloaz, un deiz goude ma oa echu filmañ ar film diwezhañ. N'eus bet graet film all ebet, ha disklêriet o deus ar skrivagnerien e oa an trede rummad da vezañ an hini diwezhañ, zoken a-raok marv Morgan.\n2.1 Tudennoù pennañ\n2.2 Tudennoù oc'h addont\n4.1 Rummad kentañ (1995)\n4.2 Eil rummad (1996)\n4.3 Film ispisial an Nedeleg (1996)\n4.4 Trede rummad (1998)\nDermot Morgan : Ted Crilly\nFrank Kelly : Jack Hackett\nArdal O'Hanlon : Dougal MacGuire\nPauline McLynn : Mrs Doyle\nJim Norton : Eskob Leonard Brennan\nTad Ted Crilly : A-orin eus Wexford eo. Kaset e oa bet an Tad Ted d'an enezenn Craggy Island da vezañ kastizet da heul « afer Lourdes », m'en doa bogodet arc'hant hag e oa aet da Las Vegas, e-lec'h Lourdes gant ur paotr yaouank. C'hoant bras en deus da vezañ anavezet, pinvidik hag enoret.\nTad Dougal McGuire : ur genaoueg eo hemañ. Kaset e oa bet d'an enezenn Craggy Island da heul « darvoud Blackrock ». Ur c'hrennard diwezhat eo, bresk e eñvor, ha n'emañ ket en e vleud pa vez maouezed war-dro dezhañ, nemet ha leanezed e vefent. Damgredour eo, a-wezhioù e c'hell bezañ lemm e spered.\nTad Jack Hackett : goude bezañ redet e reuz evel kelenner en Iliz katolik, gant meur a zroukskouer, e oa bet kaset Jack da gCraggy Island abalamour d'ar pezh a oa tremenet e-pad un eured bet lidet gantañ en Athalong. Daoust dezhañ bezañ kozh a-walc'h, ne soñj Jack nemet er plac'hed hag er boeson. Diaes e ez dezhañ klevet abalamour d'ar goar a ziwan en e skouarnioù, hag a vez implijet da sevel pennoù gouloù.\nAn Itron Doyle : karabasenn eo e ti-parrez Craggy Island, ober a ra war-dro pep tra en tiegezh : fardañ ar predoù, an te, kempenn, chom war vezh e-pad an noz... Penn-kalet eo, ganti ne ya den hep kemer un tasad te pe ul lipaj bennak.\nTudennoù oc'h addont[kemmañ | kemmañ ar vammenn]\nEskob Leonard Brennan : Mestr Ted eo Len Brennan. Eñ eo en doa kaset Ted, Dougal ha Jack da gCraggy Island. Kasaat a ra anezhe. Aon en deus rak ar c'honifled abaoe ma oa chomet en ur bignerez gant kantadoù a gonifled. Dimezet en doa dre guzh, hag ur mab en deus er Stadoù Unanet.\nTad Dick Byrne : person eo en enezenn Rugged Island gant an Tad Cyril Macduff hag an Tad Johnson. Ted ha Dick Byrne a zo enebourien veur, ha taliñ a reont an eil diouzh egile bep tro ña c'hellont : e kenstrivadeg ar veleien pinpatrom, da geñver dilennadeg ar sonenn iwerzhonat en Eurovision 1996, e-pad ur c'hoariadenn mell-droad evit ar veleien en tu all da 80 vloaz,...\nTad Larry Duff : mignon Ted a-gozh. Pellgomz a ra Ted anezhañ ur wezh an amzer. Siwazh e pellgomz atav en ur mare fall, hag echuiñ a ra en ur walleur.\nBritish Academy of Film and Television Arts Award 1995 : Komedienn wellañ\nBritish Academy of Film and Television Arts Award 1996 : Komedienn wellañ\nBritish Academy of Film and Television Arts Award 1996 : Aktour gwellañ evit Dermot Morgan\nBritish Academy of Film and Television Arts Award 1996 : Aktourez wellañ evit Pauline McLynn\nBritish Academy of Film and Television Arts Award 1997 : Komedienn wellañ\nRummad kentañ (1995)[kemmañ | kemmañ ar vammenn]\nChañs vat Tad Ted (Good Luck Father Ted)\nO tiduiñ an Tad Stone (Entertaining Father Stone)\nPasion Sant Tibulus (The Passion of St Tibulus)\nKenstrivadeg (Competition Time)\nHa Doue a grouas ar vaouez (And God Created Woman)\nRoit dezhañ an diskuizh peurbadel (Grant Unto Him Eternal Rest)\nEil rummad (1996)[kemmañ | kemmañ ar vammenn]\nSoñj buan, Tad Ted (Think Fast, Father Ted)\nKrabanoù an dizeur (Tentacles of Doom)\nLaeradenn ar c'whitell louet (The Old Grey Whistle Theft)\nUr sonenn evit Europa (A Song for Europe)\nAr Vosenn (The Plague)\nSigaretennoù, alkool ha botoù rodellek (Cigarettes and Alcohol and Rollerblading)\nFrom en aer (Flight into Terror)\nFilm ispisial an Nedeleg (1996)[kemmañ | kemmañ ar vammenn]\nNedeleg Ted (A Christmassy Ted)\nTrede rummad (1998)[kemmañ | kemmañ ar vammenn]\nMat an traoù, Tad Ted? (Are You Right There, Father Ted ?)\nBrezel an deñved (Chirpy Burpy Cheap Sheep)\nAn douar bras (The Mainland)\nKuit eus an trec'h - 1añ lodenn (Escape from Victory - Part 1)\nReiñ botez da revr an Eskob Brennan - 2 lodenn (Kicking Bishop Brennan up the Arse - Part 2)\nNozvezh ar re beuzvarv (Night of the Nearly Dead)\nWar-zu Amerika (Going to America)\nAdtapet diwar « https://br.wikipedia.org/w/index.php?title=Father_Ted&oldid=1695194 »\nStiradoù skinwel Breizh-Veur\nKemmoù diwezhañ degaset d'ar bajenn-mañ d'an 23 Meu 2016, da 08:28.


KROSS ER GORNIGELL - Skolaj Diwan Kemper Jakez Riou\nSkolaj Diwan Jakez Riou 2926 …\nDec'h e oa kross ar skolaj er Gornigell. Amzer vrav, plijadur, tro-spered a zoare ha kenskoazell etre an dud ! Tro hor bo da embann an disoc'hoù goude ar vakañsoù ha da enoriñ ar re o deus redet ar gwellañ. Trugarez da C'haëlle ha da Erwan da vezañ aozet an abadenn !\nTrugarez da Aude Moalic evit ar skeudennoù, skeudennoù all a c'hellit kas dre bostel d'ar skolaj evit ma vint embannet war ar blog.\nLuskañ ha war-lerc'h... padout !\nArvesterien aketus !


Ifor Williams (16 Ebrel 1881 – 4 Du 1965) zo unan eus al lenneien bouezusañ e Kembre, war dachenn ar studioù kembraek ha keltiek, en XXvet kantved. Plediñ a rae dreist-holl gant al lennegezh kembraek koshañ, hini ar C'hentvarzhed. Embann a reas meur a skrid a bouez, evel oberennoù Aneurin ha Taliesin ha Pedair Cainc y Mabinogi. A-hed e vuhez e kelennas kembraeg e skol-veur Bangor, nepell diouzh al lec'h ma oa ganet.\nGanet e voe e Pendinas, e kêriadenn Tregarth, nepell diouzh Bangor, mab d'un mengleuzier, John Williams, ha d'e wreg Jane. Studioù a reas e skol-veur Bangor, ma studias henc'hresianeg ha kembraeg, ha ma voe o kelenn goude, betek 1947, pa'z eas e retred. Da gentañ e voe adkelenner dindan John Morris-Jones, ha goude e voe anvet en ur gador kelenner e 1920, ha kemer penn kevrenn ar c'hembraeg goude marv Morris-Jones e 1929.\nE dachenn labour bennañ e oa ar varzhoniezh kembraek koshañ. Embann a reas testennoù a bouez evel Canu Llywarch Hen (1935), Canu Aneirin (1938), Armes Prydein (1955) ha Canu Taliesin (1960).\nLabourat a reas ivez war dachenn lennegezh kembraek ar Grennamzer. Embann a reas skridoù evel Breuddwyd Macsen, Lludd a Llefelys (1910), Chwedlau Odo ha Pedeir Keinc y Mabinogi, pe c'hoazh barzhonegoù Dafydd ap Gwilym. E embannadur eus ar Mabinogi eo an hini a implijer hiziv c'hoazh.\nSkridaozer ar gelaouenn Y Traethodydd e voe ivez eus 1939 betek 1964 ha skridaozer Bwletin y Bwrdd Gwybodau Celtaidd eus 1937 betek 1948.\nUnan eus an traoù all a blije da Ifor Williams e oa al lec'hanvioù kembraek hag ul levr a bouez a voe embannet gantañ diwar o fenn e 1945 (Enwau Lleoedd). Embann a reas ivez Meddwn I (1946), un dastumad eus prezegennoù graet gantañ er skingomz diwar-benn traoù diseurt. Al levr I Ddifyrru'r Amser (1959) zo ul levr eñvorennoù eus e vugaleaj hag e yaouankiz.\nSir Ifor Williams: A Bibliography, gant Alun Eirug Davies (Studia Celtica IV) (ur roll klok eus e skridoù)\nMynegai i weithiau Ifor Williams, gant Thomas Parry (Kerdiz, 1939).\nAdtapet diwar « https://br.wikipedia.org/w/index.php?title=Ifor_Williams&oldid=1808232 »\nKemmoù diwezhañ degaset d'ar bajenn-mañ d'an 11 Her 2018, da 10:40.


Sant- Gwenole hag ar gevredigezh Transition Bleue « Article « L'Hebdo du Finistère - Le Courrier - Le Progrès\n› Sant- Gwenole hag ar gevredigezh Transition Bleue\n12/04/2017 à 17:46 par Administrateur\nC'hoant he deus Gwenola Le Troadec kevreañ an energiezhioù e Sant-Gwenole evit gervel ar bolitikerien d'an evezh. - Porzh Sant-Gwenole a seblant bezañ re vras bremañ. War ar c’haeoù ne vez gwelet nemet 12 bag aod, 11 kanod hag ur vag keinvorel hepken. E 1990 e tilestre 300 bag o fesked ! Eus he zi e-kichen an dour, e sell Gwenola Le Troadec, abaoe un nebeud bloavezhioù, ouzh porzh Sant-Gwenole o vervel goustadik. « Ti ma mamm-guñv eo. E-pad ar vakañsoù e teuen amañ. Pa oan bugel e sec’he rouedoù liesliv war bep tachenn dieub. E pep lec’h e oant.


dlee - Wikeriadur\nSavet diwar dle-, pennrann ar verb dleout, hag an dibenn-ger -e\ndlee /ˈdleːe/ /ˈɡleːe/\nFurm ar verb dleout e trede gour unan an amdremened, en doare-disklêriañ\nEr porzh-se ez oa plantet ar vazh sec'h a dlee dougen delioù a-raok ma vijent delivret. — (Fañch an Uhel, Kontadennoù ar Bobl/1, Al Liamm, 1984, p. 99.)\nO mamm ive a dlee chom eus o gortoz en « Pevar hent bras ». — (Fañch al Lae, Bilzig, Kemper, 1925, p. 128.)\nEn amzer-hont, ne zlee ket ur paotrig desavet mat chom etre daouarn ar maouezed en tu all da zerou e seizhvet bloavezh. — (Langleiz, Romant ar Roue Arzhur/levrenn I : Marzhin, Al Liamm, 1975, p. 27.)\nGoude-se, goude-se hepken e soñjis pebezh taolenn sebezus a zlee bezañ ac'hanomp. — (Pêr Denez, Glas evel daoulagad c'hlas na oant ket ma re, Al Liamm, 1979, p. 90.)\nMantret e tlee bezañ an holl, er c'hamp, gant ar c'heloù-se, [...]. — (Langleiz, Romant ar Roue Arzhur/levrenn I : Marzhin, Al Liamm, 1975, p. 44.)\n[...] : goude bezañ heuliet ar charre ur pennad, e tlee bezañ aet da di he mignonez Macha. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 58.)\nMeur a wech e sellis ouzh an amzer : brav e tlee bezañ war e vag, un tammig avel vat, gwalarn-gornog oa hi, digoumoul an oabl. — (Pêr Denez, Glas evel daoulagad c'hlas na oant ket ma re, Al Liamm, 1979, p. 31.)\ngalleg : (elle)/(il) devait (fr)\nAdtapet diwar « https://br.wiktionary.org/w/index.php?title=dlee&oldid=212704 »\nKemmoù diwezhañ degaset d'ar bajenn-mañ d'an 13 Du 2015, da 10:23.


Pajenn:Morvan - Kenteliou hag istoriou a skuer vad evit ar Vretoned, 1889.djvu/289 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/289\n— Ha da lezvam ne ket mad ouzit ?\n— Me zo eur zam evithi. Gouscoude panefe hi me rankje mont da glask va bouet ; hag an dra-ze zo cris !\n— Da viana ne vezez ket bazatet gant da lezvam ?\nGodik ne lavaras ger.\n— Asa, pa zi d’ar gær, bazatet e vezi-te abalamour mac’h eus collet da inkin ?\nGodik ne lavaras ger adarre, mes en em lacat a reas da grena.\nAr potrig a azezaz neuze var ar geot en he c’hichen, hag a lavaras :\n— Paour kez Godik, me vel ervad ec’h eus cals da c’houzanv gant da lezvam. Ma vijen bet eur goas me am bije da zifennet, m’em bije miret na vije great poan dit ; mes ne doun nemet eur bugel, Jilik ! Ma c’helfen da viana caout dit da inkin ?\n— Siouaz ! aotrou, ne zervich ket. Ar Verc’hez epken a elfe he renta din. Me zo bet pell avoalc’h oc’h he glask. Ha va lezvam pa velo n’em eus nezet tam ! O va Doue, nag hen zo reuzeudig an hini n’en deus ket eur guir vam ! Nag hen a ioa carantezus va mam, an hini zo eat gant Doue ! Hag o lavaret kementse Godig a zave varzu an Env he daoulagad leun a zaelou.\n— Paourkez Godig !.. Mar kerez me ielo er ster da glask an inkin — Jilig a ioa o sonjal laraet en dour, mes Godig a grogas buhan enhan hag hen dalc’has.\n— Oh, aotrou, emezhi, guelloc’h e ve ganhen beza lezet daou zervez dioc’htu ep tam bara, ha caout bazadou bete’r goad, eget ho kuelet o vont d’en em deleur en dour aze. Sellit mar kirit ni ielo da bidi Guerc’hez an derven. Claoustre e teui d’hor zicour.\nGodig a grogaz e dorn Jilik. N’e doa mui a aoun rag he zillad brao. He gas a reas da gichen eur ve zeu dero eleac’h ma e devoa cavet eun toul ha laket\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/289&oldid=162434 »\nKemmoù diwezhañ degaset d'ar bajenn-mañ d'an 17 Mae 2020, da 08:53.


Kronikenn Nürnberg - Wikipedia\nKronikenn Nürnberg, skrivet e latin gant Hartmann Schedel, gant un droidigezh alamanek gant Georg Alt, a zo unan eus al levrioù kentañ moullet anavezet-mat. E 1493 e voe savet, hag ur skouer eus an henvoulladur eo.\nKronikenn Nürnberg (embannadur 1493) miret e Smithsonian Institution National Museum of American History\nEvel kustum d'ar mare-se ne oa bajenn titl ebet. An dud desket war al latin a ra Liber Chronicarum (Levr kronikennoù) anezhañ, rak ar gerioù-se a weler e digoradur roll-gerioù an embannadur latin. An alamanegerien a ra Die Schedelsche Weltchronik (Schedel's World History) anezhañ, da enoriñ an aozer.\nE lod brasañ ar skouerennoù e voe dornlivet ar skeudennoù ur wech moullet al levrioù.\n1 Ar pezh a gaver e-barzh\nAr pezh a gaver e-barzhAozañ\nPajenn diwar-benn Kergustentin, dornlivadur ouzhpennet\nIstor ar bed gant skeudennoù eo ar pezh a gaver er Gronikenn, ha rannet eo e seizh marevezh :\nMarevezh kentañ: eus ar Bed Krouet d'al Liñvadenn Veur\nEil marevezh: betek ganedigezh Abraham\nTrede marevezh: betek ar Roue David\nPevare marevezh: betek an dalc'hidigezh e Babilon\nPempvet marevezh: betek ganedigezh Jezuz Krist\nC'hwec'hvet marevezh: betek 1490 (al lodenn hirañ eo)\nSeizhvet marevezh: ur sell ouzh fin ar bed hag ar Varnedigezh Diwezhañ\nDiouganoù, skouerenn livet\nEmbannet e voe evit ar wech kentañ e latin d'an 12 a viz Gouere 1493 e Nürnberg. Ken abred hag an 23 a viz Kerzu 1493 e teuas ar stumm alamanek er-maez. War-dro 1400- 1500 skouerenn e latin hag etre 700 ha 1000 skouerenn en alamaneg a voe embannet. E-barzh un diell eus 1509 e c'haller lenn e chomas diwerzh 539 skouerenn e latin ha 60 skouerenn alamanek. War-dro 400 skouerenn e latin ha 300 skouerenn en alamaneg a zo c'hoazh anezho hiziv an deiz. Ar skeudennoù brasañ a voe gwerzhet ivez evel engravadurioù distag, peurliesañ e oant livet gant dourlivaj. Kalz eus skouerennoù al levr a zo livet, ha gwall zisheñvel eo an doare ma'z int bet livet : d'ar mare-se e veze roet a labour-se da arbennigourien. Skouerennoù' zo a zo bet livet kalz diwezhatoc'h ha re all a zo bet divodet ha gwerzhet evel skeudennoù kinklañ. Moullet hag embannet e voe gant Anton Koberger, hag eñ paeron Albrecht Dürer.\nO pesketa ul "leon mor" - skeudenn vihan tennet eus ur skouerenn latin. Ar bennlizherenn ruz a zo bet treset gant liv hag ur bluenn\nGant stal-labour Michael Wolgemut e voe savet ar 1809 koadengravadur. Arzour brudetañ Nürnberg e oa d'ar mare-se. Sebastian Kammermeister ha Sebald Schreyer a baeas ar raktres, dr eur gevrat deiziet d'ar 16 a viz Meurzh 1492, daoust ma oa bet lañset ar raktres bloavezhioù a-raok. Wolgemut hag e vab-kaer, Wilhelm Pleydenwurff e anv, a voe goulennet ganto pourveziñ ar skeudennoù e 1487-1488. Ur gevrat all a voe d'an 29 a viz Kerzu 1491, enni anv eus pajennaozañ an testennoù hag ar skeudennoù.\nEtre 1486 ha 1489 e teskas Albrecht Dürer gant Wolgemut, ha marteze e kemeras perzh e sevel skeudennoù' zo a-raok ma vijent roet d'an arbennigourien ( "formschneider" en alamaneg) hag a droc'h ar bloc'hadoù koad ma oa bet treset warno, pe peget tresadennoù. Un dresadenn eus an tablenn gant Wolgemut, ha deiziet e 1490, a gaver er British Museum.\nPajenn gentañ unan eus ar pennadoù, nann-livet\nLod brasañ ar skeudennoù ma weler kêrioù, emgannoù ha rouaned a voe implijet meur a wech, evel ma veze graet alies d'ar mare-se, ha ne voe ket degaset kalz kemmoù d'an testennoù ivez. En holl e voe savet 645 kaodengravadur disheñvel. Bras eo al levr, hag unan eus ar c'hoadengravadurioù a zo tamm-pe-damm 342 x 500mm dezhañ.<ref"Giulia Bartrum"/> Nürnberg eo ar gêr nemeti a weler skeudennet war div bajenn, hep testenn ebet. Skeudenn Venezia zo diazezet war ur c'hoadengravadur all kalz brasoc'h ha savet e 1486 gant Erhard Reuwich el levr beajiñ kentañ a voe skeudennet, hag a zo anvet Sanctae Perigrinationes (1486). Al levr-se ha re all a voe implijet pa oa tu d'hen ober, ha skeudennoù' zo a voe implijet betek 11 gwech. Skeudenn Firenze a zo diazezet war un engravadur gant Francesco Rosselli.\nAristoteles, gwisket evel lenneien mare Kronikenn Nürnberg\n↑ "About this book - Latin and German Editions", Beloit College, Morse Library\n↑ ,Giulia Bartrum, Albrecht Dürer and his Legacy, British Museum Press, 2002, p. 94-96, ISBN 0-7141-2633-0\n↑ A Hyatt Mayor, Prints and People, Metropolitan Museum of Art/Princeton, 1971, nos 43 & 173.ISBN 0-691-00326-2\nOuzhpenn 400 skeudenn eus Kronikenn Nürnberg a gaver e Kerandafar\nSkouerenn Beloit College, gant skeudennoù\nKartenn ar bed (koadengravadur orin)\nSkeudennoù all eus skouerenn nann-livet ar Metropolitan Museum : Roma, Nürnberg, sent\nSkeudennoù eus ur stumm nann-livet dalc'het er State Library of Victoria\nSkouerenn latin livet ha klok er Bayerische Staatsbibliothek\nAdtapet diwar « https://br.wikipedia.org/w/index.php?title=Kronikenn_Nürnberg&oldid=1825741 »\nDernière modification le 11 Gen 2019, à 22:08\nKemmoù diwezhañ degaset d'ar bajenn-mañ d'an 11 Gen 2019, da 22:08.


Buhez ar Zent. pages 304, 305, 306. Encyclopédie Marikavel.\npages 304, 305, 306\nPevare devez warn-ugent a viz Ebrel\nAl laer deou\nKreiste hag eun dra bennak a c'bell bezan.\nE-tal Jeruzalem, war mene Kalvar, ter groaz a zo en o zav ha tri den a varv warneze. Jezuz a zo ouz ar groaz kreiz; daou laer a zo ouz an diou-all. Pa welas ar C'hrist an dismeganz grêt d'ezan, e reas ar beden-man : «Ma Zad, pardonet d'eze, rak n'ouzont ket petra reont.» Lavaret en devoa kentoc'h : « Pedet evit ar re a ra brezel d'ac'h. » Heuilh a ra e-unan ar c'henteliou a roë d'ar re-all. Pedi a ra, n'eo ket hepken evit ar zoudarded a stagas anezan ouz e groaz, mes evit an dud fall eus an holl amzeriou a lakas e stagan, hag evit an daou a oa a bep tu d'ezan.\nE beden ne zaleas ket da vezan selaouet. Ar Judevien, e traou ar groaz, a oa lorc'h enne : « Ab ! ah ! emeze, en eur grusan o diskoa, te hag a ziskar Templ Doue hag a zav anezan en e zav en tri devez, en em zalv da unan 'ta ! Mar dout Mab Doue, diskenn eus ar groaz ! »\nPennou-bras Jeruzalem a youc'he war eun ton gwapas : « Salvet en deus ar re-all, ha n'eo ket goest d'en em zalvi e-unan. Mar' deo ar C'hrist, roue Israël, ra ziskenno eta eus ar groaz, ha neuze ni a gredo ennan. »\n¨Ar zoudarded o-unan, goude bezan rannet etreze e zilhad, a c'hoarze gantan c'hoaz : « Mar dout roue ar Judevien, emeze, en em denn eus al lec'h-ze. » Hag e kinnigent d'ezan ar myrrwin neoaketbet falvezet gantan evan.\nEus an daou laer, unan, da vihanan, a veskas al leou-douet gant re ar bobl : « Mar dout ar C'hrist, emezan en em zalv ha salv ac'hanomp ganit ! »\nHa Jezuz ne lavare ger.\nAr sioulded-ze hag ar beden en devoa grêt evit e vourrevien hag a denereas kalon al laer deou, a skandalas al laer kle : « Te, emezan, n'az peus aon ebet rak Doue, war digare m'out kondaonet d'ar maro ! Ni, ne c'hoarve ganimp nemet ar pez a zo dleet, mes heman n'en deus grêt drou-ebet. »\nHag e lavare, gant eur vouez glac'haret, abalamour d ar vue fall en devoa renet hag abalamour d'ar maro estlammus a laked Jezuz da c'houzanv : «Otrou, ho pezet sonj ac'hanon, pa vefet digouezet en ho rouantelez ! »\nHa Mab Doue a respontas : « En gwirione, m'hen lavar dit; hirie, zoken, e vezi ganin er baradoz. » Rouantelez Jezuz-Krist a zo eta o vont da zigeri; eun heur-all bennak c'hoaz, hag ar maro o dougo, an eil hag egile, da vro an erusted.\nEn eun hunvre, al laer a zo grêt eur zant anezan ha laer betek penn, herve ger koant sant Augustin, en deus gouezet kaout au tu da laerez, zoken, ar baradoz.\nEus an eil islonk (1) en egile\nI. — Kouezan reomp en islonk ar pec'hejou : pec'hejou eneb Doue; pec'hejou eneb d'hon nesan; pec'hejou eneb d'imp hon unan; pec'hejou hon yaouankiz; pec'hejou hon oad gwellan; pec'hejou hon c'hozni.\nIL — Eus islonk ar pec'hejou e kouezomp en islonk ar reuz. Ar pec'her eo an den ar muian reuzeudik a zo war an douar; n'eus nemet eun neuden o viret outan da gouezan war e benn en ifern; debret eo e spered; krignet eo e galon; dizec'han 'ra war e dreid.\nIII. — Gwellan 'zo, eus islonk ar reuz e kouezer en islonk an drugare. Kalon an Otrou Doue a zo troet bepred warzu e vugale eo an truesan o doare; ouz eur gammed a reont etrezek d'ezan, e ra kant da vont etrezek d'eze.\nDiskouez a ra e c'halloud war an douar-man, e justis, e furnez, mes diskouez a ra, dreist-oll, e drugare.\nHen eo ar Pastor mat, a red da glask an danvad dianket, ha p'en deus e gavet, a zoug anezan war e skoa da zont d'ar gêr.\nHen eo Tad ar mab prodig, n'eus peuc'h ebet ken na wel e vab dizro, ha kemeret gantan ar renk en devoa, arôk m'oa et eus ar gêr !\nHen eo an Hini a lavare ' zo muioc'h a levenez en nenv, pa weler cur pec'her o tizrei war an hent mat, evit pa weler naontek ha pevar-ugent o terc'hel war an hent-se.\nHen eo an Hini a lake al laer deou da gentan war roll ar zent. Goude kemend-all a desteniou, piou a c'hellfe kaout aon da chom heb e bardon ! Abyssus abyssun invocat ; eus an eil islonk e kouezer en egile; eus islonk ar pec'hed e kouezer en islonk ar reuz; hag eus islonk ar reuz, en islonk an drugare !\n(1) Islonk, abîme, en galleg.


Ganedigezh Bessie Lee Pittman\n11 Mae 1906\nMarv 9 Eost 1980\nDen a aferioù\nLesanv The Speed Queen'\n("Rouanez an Tizh")\nJacqueline "Jackie" Cochran, bet ganet Bessie Lee Pittman d'an 11 a viz Mae 1906 e Muscogee (Florida)  hag aet da Anaon d'an 9 a viz Eost 1980 en Indio (Kalifornia), a oa un nijerez stadunanat ; ar c'hentañ maouez er bed o terriñ moger ar son e voe.\nUn diaraogerez e voe en nijerezh, hag unan eus levierezed pennañ he amzer : pemp Harmon Trophy a voe deroet dezhi. Brudet eo ar c'hevezerezh etrezi hag al levierez c'hall Jacqueline Auriol evit an titl a "herrekañ maouez er bed".\nPouezhus e voe he roll e stummadur merc'hed ar Women's Auxiliary Army Corps (WAAC, oberiant 1942-1978) hag ar Women Airforce Service Pilots (WASP, oberiant 1943–1944).\nUn niver bras a rekordoù er bed a yeas gant Jacqueline Cochran etre 1937 pa oa 31 bloaz ha 1964 pa oa 58 vloaz : 3 rekord hed, 4 rekord uhelder ha 45 rekord tizh, da lavarout eo 52 rekord en holl.\nPempvet bugel Mary Grant hag he fried Ira Pittman, ur saver milinoù hag a veaje a gêr da gêr e oa Bessie Lee, bet ganet d'an 11 a viz Mae 1906 e Muscogee, Florida, a zo hiziv ur gêr dasmant e Pensacola.\nE deroù ar bloavezhioù 1920, pa oa-hi 13 pe 14 vloaz hervezi  e timezas gant Robert Cochran hag e c'hanas ur mab anvet Robert ivez, a varvas e 1925 en e bempvet bloavezh ; goude torret an dimeziñ e tibabas Bessie Lee Pittman bezañ anvet Jacqueline "Jackie" Cochran . E Pensacola e kavas labour evel kenedourez kent mont da New York e 1929 da labourat en ur saloñs eus ar re cheuc'hañ. Buan e fellas dezhi krouiñ he linennad gwezeladoù.\nE 1932 e voe profet dezhi un nijadenn gentañ, hag entanet e voe ; en hevelep bloaz e kejas ouzh an alvokad ha greantour Floyd Bostwick Odlum (1892–1976), a ginnigas he skoazellañ da ziorren he staliad gwezeladoù hag he alias da zeskiñ leviañ un nijerez. En bloaz-se end-eeun e tremenas Jacqueline teir sizhunvezh e Roosevelt Flying School e New York, ma tapas he breved – etre 8 ha 12 sizhunvezhiad kentelioù e oa ar geidenn d'ar mare-se, hag en eil devezh e nije en he unan dija.\nE 1935 e torras Floyd B. Odlum e zimez kent hag e 1936, oadet 44 bloaz, ez euredas gant J. Cochran, a oa 30 vloaz ; he fried e chomas betek deiz diwezhañ e vuhez. D'ar mare-se e tiazezas J. Cochran he embregerezh gwezeladoù, Jacqueline Cochran Incorporated, a reas berzh buan en abeg d'ar bruderezh graet gant al levierez a nije a-dreuz ar vro war bourzh he nijerez dezhi da vrudañ he c'henderc'hadoù ; dont a reas he fried a-benn da lakaat Marilyn Monroe da erbediñ ar gwezeladoù Wings of Beauty ("Eskell ar Gened")  hag e 1947 e voe ti Jacqueline Cochran ingaler nemetañ ar gwezeladoù Nina Ricci en SUA. \nE miz Here 1934 e voe Jacqueline Cochran unan eus an teir maouez hag a gemeras perzh er redadeg-nij MacRobertson Air Race eus Mildenhall (Suffolk) e Bro-Saoz da Velbourne en Aostralia gant arsavioù ret e Baghdad (Irak), Allahabad (India), Singapour, Darwin (Aostralia) ha Charleville en Aostralia ivez ; al levierez saoz Amy Johnson hag un dreizhadez anvez E. Lay e oa an div vaouez all. Gant ar mekanikour W. Smith Pratt e nijas J. Cochran war bourzh un ardivink Grnville R-6H ; ned ejont ket pelloc'h eget Bukarest avat, rak torret e voe dirouderioù an nijerez pa bradas eno.\nE 1937 e voe ar vaouez nemeti o kemer perzh er Bendix Trophy Los Angeles–Cleveland, ha gant al levierez Amelia Earhart e labouras evit ma vije digoroc'h ar redadeg-se d'ar maouezed ; er bloaz-se e tapas J. Cochran rekord an tizh a-hed 3 km gant 470,40 km/h hag an Harmon Trophy stadunanat (gant Jean Batten ez eas an hini etrebroadel). Bloaz goude e c'hounezas ar Bendix Trophy hag e voe deroet dezhi he Harmon Trophy etrebroadel kentañ.\nJ. Cochran o reiñ an Divaskell d'ul levierez nevez er WASP, 03/07/1943\nPa darzhas an Eil Brezel-bed e miz Gwengolo 1939 e skrivas Jacqueline Cochran da Eleanor Roosevelt, a oa FLOTUS d'ar mare-se hag oberiant war an difenn gwirioù ar merc'hed en SUA, evit goulenn ma vije krouet ur rannarme levierezed en U.S.A.F. ; ar merc'hed-se a sammje kement nijadenn nann-brezelour evit ma c'helljed kas ar wazed d'an talbenn diouzh ezhomm. Goulenn a reas ivez bezañ lakaet e penn ar rannarme nevez, a-live gant penn ar WAAC. En hevelep bloaz e skrivas ivez da benn an Air Corps Ferrying Command (ACFC), a oa karget da zezougen lizheroù ha nijerezioù e diabarzh an U.S.A.F., evit ma vije graet al labour gant merc'hed, bepred gant ar sell disammañ ar wazed hag o c'has d'an talbenn. Penn an ACFC a c'houlennas diganti renabliñ levierezed SUA : anvioù, niver a eurvezhioù nij, barregezhioù, c'hoant da nijal evit SUA, ha buhezskrid. Dre furchal fichennaouegoù ar Civil Aeronautics Administration e teuas J. Cochran a-benn da zastum an titouroù rekis. \nE miz Mezheven 1941 e voe krouet an Army Air Force (AAF), an Aerlu stadunanat ; ar penn anezhañ a ouie e oa levierezed oc'h ober labour mat er British Air Transport Auxiliary (A.T.A.) en R.A.F. ar Rouantelezh-Unanet, setu e c'houlennas digant Jacqueline Cochran kas ganti ur strollad levierezed a-zoare da welout penaos en em denne Breizhveuriz – ha goude he distro e vije divizet a-zivout levierezed en AAF ; neuze e voe J. Cochran ezel eus an aozadur Wings of Britain hag a gase nijerezioù amerikan da Vreizh-Veur a-raok ma kemerje SUA perzh er brezel-bed ; dre-se e voe ar vaouez kentañ o leviañ ur bombezer a-dreuz ar Meurvor Atlantel, d'ar 1añ a viz Gouere 1941 – ul Lockheed A-29 Hudson e oa.  Tuta 76 levierez a reas J. Cochran, hogos an holl tremen mil eurvezh nij en o chakod ; 25 anezho a dremenas arnodoù strizh an AAF hag e miz Meurzh 1942 ez ejont gant J. Cochran da emezelañ en A.T.A. ; d'ar renk a Flight Captain (Squadron Leader en RAF, Major en U.S.A.F., lieutenant-colonel en Aerlu gall) e voe anvet J. Cochran en A.T.A goude un nebeud mizvezhioù.\nE-keit ha m'edo Cochran e Breizh-Veur, e miz Gwengolo 1942, e tivizas penn an AAF krouiñ an unvez Women's Auxiliary Ferrying Squadron (WAFS) ma voe bodet 29 maouez renet gant al levierez-arnodiñ Nancy Harkness Love. Pa glevas Jacqueline Cochran e vije karget al levierezed-se da zezougen nijerezioù miourel e tistroas da SUA, ma labouras evit ma vije fiziet kefridioù pouezusoc'h d'ar merc'hed. D'ar 15 a viz Gwengolo 1942 e voe krouet ar Women's Flying Training Detachment (WFTD), renet ganti ; e miz Eost 1943 e voe kendeuzet gant ar WAFS da sevel ar WASP renet gant J. Cochran, rann an dezougen o chom dindan urzhioù Nancy Harkness Love. Kantadoù a levierezed a voe stummet e Texas dindan evezh Cochran adalek miz Eost 1943 betek miz Kerzu 1944.\nPa voe divodet ar WASP e miz Kerzu 1944 ez eas Jacqueline Cochran da zoaretaerez ; edo war bourzh an USS Missouri d'an 2 a viz Gwengolo 1945 pa voe sinet kodianidigezh Impalaeriezh Japan gant Shigemitsu Mamoru, maodiern an Aferioù estren, ar jeneral Umezu Yoshijirō, penn Lu Impalaeriezh Japan hag ar jeneral stadunanat Douglas MacArthur, a oa e penn ar Gevredidi ; Cochran a voe ar c'hentañ Amerikanez o lakaat troad e Japan goude ar brezel. Pelloc'h e kendalc'has gant he labour en Alamagn, Rusia ha Sina ; edo e Prosezioù Nürnberg ivez.\nEr bloaz-se e voe deroet an Distinguished Service Medal da Jacqueline Cohran en enor d'he servijoù, petra bennak ma ne oa ket-hi ezel eus al Lu stadunanat. \nGoude 1945 e kendalc'has J. Cochran gant he embregerezh gwezeladoù hag he micher levierez-arnodiñ – biskoazh n'he devoa paouezet ganto e-pad ar brezel : berzh a rae an embregerezh, ha perzh a gemeras al levierez er c'hemmadennoù bras a voe degaset d'ar bombezer Martin B-26 Marauder – a veze lesanvet Widowmaker ("Farder intañvezed") ken dañjerus ma oa – hag e adkrogas gant an nijadegoù. Gant he c'hozh Beechcraft D17W eus 1937 e nije eus Texas m'edo ar WASP betek sez he embregerezh e New York hag he labouradeg en New Jersey.\nD'an 9 a viz Gwengolo 1949 ez emezelas en United States Air Force evel letanant-koronal adarme ; da goronal e voe anvet e 1969 kent mont war he leve e 1970.\nAdalek ar bloavezhioù 1940 betek re 1970 e nijas Jacqueline Cochran buanoc'h, uheloc'h ha pelloc'h eget forzh pe levierez pe nijer. Tapet e voe avat pan erruas oadvezh an nijezioù dre zazloc'h : berzet e oant d'ar maouezed er Stadoù-Unanet. Hag hi tost da 50 vloaz e vennas al levierez kaout un tañva, setu ez eas da Ganada ma voe tutet gant ar farder nijerezioù Canadair  ; goude-se e voe gopret evel levierez-arnodiñ gant Northrop Corporation ha Lockheed Corporation – an tri embregerezh-se a farde nijerezioù de zazloc'h, setu kavet ganti an dro da leviañ herrekañ ardivinkoù ar mare.\nD'an 20 a viz Mae 1953 en em gavas J. Cochran e dezerzh New Mexico, ma tibradas en ur jet Canadair F-86 Sabre a lakaas da bignat betek 45 000 troatad (13 716 metr) kent splujañ war-du an douar ha tremen dreist moger ar son (Mach 1, da lavarout eo 1 224 km/h en aer da 15 °C) – ar vaouez kentañ en Istor oc'h ober kement all. Ne oa ket bet enrollet an nijadenn gant an tour kontrollañ, setu e tremenas un eil gwech evit ma vije ur rekord ofisiel ; pilet neuze e voe rekord tizh ar bed ar C'hallez Jacqueline Auriol, bet tapet d'an 21 a viz Kerzu 1952 war bourzh un nijerez dre zazloc'h De Havilland Vampire "Mistral" gant 855,92 km/h a dizh keitat. Div sizhun war-lerc'h e levias adarre J. Cochran da Vach 1 en unan eus an div nijerez a voe filmet gant Paramount ; kollet e voe an enrolladenn avat pa darzhas ar c'hamera abalamour da zaou drouz dreistson an ardivinkoù.\nKadoriadez ar Fédération Aéronautique Internationale (FAI/WASF) e voe adalek 1958 betek 1960, ar vaouez nemeti o terc'hel ar post-se.\nAdalek miz Eost betek miz Here 1961, pa oa-hi 55 bloaz hag o labourat evit Northrop, e tapas Jacqueline Cochran meur a rekord hed, tizh hag uhelder o leviañ un nijerez dre zazloc'h Northrop T-38A-30-NO Talon marilhet 60-0551 ; d'an 12 a viz Here ez eas daou rekord ganti : uhelder un nijadenn a-blaen (16 841 m) hag an uhelder rik (17 091m). \nJ. Cochran o vout anvet da evit an NASA, 30/11/1960\nTremen an hevelep arnodennoù ha gwazed an NASA a voe rekis d'an 13 maouez, en o zouez al levierez stadunanat Jerrie Cobb hag a stourmas a-hed he buhez evit ma vije anavezet barregezh ar merc'hed.\nA-du gant Mercury 13 ha J. Cobb e savas J. Cochran er penn-kentañ ; alierez an NASA e voe adalek an 30 a viz Du 1960 avat, ha pa verzas e oa Mercury 13 o vont war-raok e labouras evit ma ne vije raktres ebet a-vaez d'an NASA – dreist-holl e felle dezhi chom gwellañ levierez ar bed  ; e 1962 e voe paouezet gant ar raktres prevez.\nTomm ouzh ar Strollad Republikan eo bet Jacqueline Cochran a-hed he buhez. E 1952, hi hag he fried a skoazellas sevel ur vodadeg veur e Madison Square Garden, New York City, evit skorañ koulzad prezidantel Dwight D. Eisenhower. Filmet e voe ar vodadeg, ha J. Cochran a levias d'e gas da vurevioù Eisenhower e Bro-C'hall.\nE 1956 en em ginnigas evel dilennadez republikan 29vet distrig Kalifornia e Kongres ar Stadoù-Unanet, dindan an anv Jacqueline Cochran-Odlum ; goude bezañ gounezet dilennadeg-diabarzh ar strollad republikan e kollas an dilennadeg prezidantel (48,5%) e-tal an demokrat Dalip Singh Saund (51,5%). Ker ral a wech e kolle J. Cochran tra pe dra ma voe bec'hiet gant ar c'hwitadenn-se a-hed an nemorant eus he buhez.\nEn he zi en Indio, Kalifornia, e varvas Jacqueline Cochran d'an 9 Eost 1980, oadet 74 vloaz. An anv Jacqueline Cochran Regional Airport (kod IATA : TRM) a voe roet da aerborzh Thermal e Coachella Valley, Kalifornia ; e Coachella Valley Public Cemetery emañ bez al levierez. \nJacqueline Cochran a voe al levierez kentañ er bed war meur a dachenn en nijerezh : leviañ ur bombezer dreist ar Meurvor Atlantel (e 1941), leviañ un nijerez dre zazloc'h eus SUA da Europa, pradañ war un douger-nijerezioù ha dibradañ diwarnañ, pradañ en dallentez (dre ardivinkoù ar bourzh), leviañ a-us 20 000 troatad (16 841 m) gant ur maskl oksigen, ha kemer perzh er Bendix Trophy.\nGanti ez eus muioc'h a rekordoù er bed eget gant forzh pe zen bev pe varv.\n52 rekord etrebroadel evit ar merc'hed a voe enrollet war anv Jacqueline Cochran gant ar Fédération aéronautique internationale / World Air Sports Federation.\nNijerezioù C  Tizh a-hed 3 km 470,40 km/h 21 Gwengolo 1937 Enrollet – Pilet abaoe\nTizh a-hed 1000 km 492,34 km/h 15 Gwengolo 1939\nTizh war amred kloz 100 km, digargad 460,95 km/h 28 Gwengolo 1939\nTizh a-hed 2 000 km 533,85 km/h 6 Ebrel 1940\nTizh a-hed 100 km 470,90 km/h 20 Ebrel 1940\nC-1f  Tizh war amred kloz 100 km, digargad 755,67 km/h 10 Kerzu 1947 Enrollet – A dalv c'hoazh\nC-1  Tizh a-hed 3 km 663,05 km/h 17 Kerzu 1947 Enrollet – Pilet abaoe\nTizh war amred kloz 2 000 km, digargad 720,13 km/h 22 Mae 1948 Enrollet – Dilametabaoe dre gemmadenn er reolenn\nEnrollet – Pilet abaoe\nC Tizh war amred kloz 1 000 km, digargad 693,78 km/h 24 Mae 1948 Enrollet – Pilet abaoe\nC-1 Enrollet – Dilamet dre gemmadenn er reolenn\nTizh war amred kloz 500 km, digargad 703,38 km/h 29 Kerzu1949 Enrollet – Dilametabaoe dre gemmadenn er reolenn\nTizh a-hed 15/25 km war-eeun 737,34 km/h 9 Ebrel 1951 Enrollet – Pilet abaoe\nTizh war amred kloz 100 km, digargad 1 050,18 km/h 18 Mae 1953 Enrollet – Dilamet abaoe dre gemmadenn er reolenn\nTizh war amred kloz 500 km, digargad 950,032 km/h 23 Mae 1953 Enrollet – Pilet abaoe\nDilamet abaoe dre gemmadenn er reolenn\nUhelder 14 377 m 24 Mae 1953 Enrollet – Pilet abaoe\nTizh a-hed 15/25 km war-eeun 1 067,68 km/h 3 Even 1953 Enrollet – Dilamet abaoe dre gemmadenn er reolenn\n1 358,6 km/h 24 Eost 1961 Enrollet – Pilet abaoe\nTizh war amred kloz 1 000 km, digargad 1 028,99 km/h 8 Gwengolo 1961\nHirañ amred 2 166,77 km 15 Gwengolo 1961\nHed 2 401,78 km 18 Gwengolo 1961\nUhelder un nijadenn a-blaen 16 841 m 2 Here 1961 Enrollet – Dilamet abaoe dre gemmadenn er reolenn\nTizh war amred kloz 100 km, digargad 1 262,19 km/h 6 Here 1961 Enrollet – Pilet abaoe\nUhelder un nijadenn a-blaen 16 841 m 12 Here 1961\nUhelder 17 091 m\nTizh a-hed un tennad raganavezet 564,88 km/h 22 Ebrel 1962\n822,69 km/h Enrollet – Dilamet abaoe dre gemmadenn er reolenn\n728,26 km/h Enrollet – Pilet abaoe\n558,50 km/h Enrollet – Dilamet abaoe dre gemmadenn er reolenn\n749,11km/h Enrollet – Pilet abaoe\n565,45 km/h Enrollet – Dilamet abaoe dre gemmadenn er reolenn\n816,32 km/h Enrollet – Pilet abaoe\nEnrollet – Dilamet abaoe dre gemmadenn er reolenn\nHed 3 661,33 km Enrollet – Pilet abaoe\nTizh a-hed un tennad raganavezet 728,26 km/h Enrollet – Dilamet abaoe dre gemmadenn er reolenn\n562,56 km/h Enrollet – Pilet abaoe\n746,22 km/h Enrollet – Dilamet abaoe dre gemmadenn er reolenn\nTizh a-hed 15/25 km war-eeun 2 048,88 km/h 12 Ebrel 1963 Enrollet – Pilet abaoe\nTizh war amred kloz 100 km, digargad 1 937,15 km/h 1 Mae 1963\nTizh a-hed 15/25 km war-eeun 2 300,23 km/h 11 Mae 1964\nTizh war amred kloz 100 km, digargad 2 097,27 km/h 1 Even 1964\nTizh war amred kloz 500 km, digargad 1 814,37 km/h 3 Even 1964\n1938, 1939, 1940, 1953 ha 1954 : International Harmon Trophy\n1951 : Médaille de l'Aéronautique, Bro-C'hall\n1953 : Médaille d'Or de la Fédération Aéronautique Internationale, ar vaouez kentañ abaoe krouidigezh an enor-se e 1924\n1953 ha 1954 : dilennet Businesswoman of the Year gant an ajañs-kelaouiñ stadudanat Associated Press\n1965 : International Aerospace Hall of Fame\n1971 : National Aviation Hall of Fame\n1985 : an International Astronomical Union a roan an anv Cochran d'un toull-diskarg 100 km e dreuzkiz war ar blanedenn Gwener \n1992 : Florida Women's Hall of Fame\n1993 : Motorsports Hall of Fame of America hag an National Women's Hall of Fame\n1996 : un timbr en he enor a voe embannet en SUA d'an 9 a viz Meurzh 1996, m'he gweler goude he zrec'h er Bendix Trophy e 1938 ; 50 cents eo talvoudegezh an timbr, da lavout eo priz ar c'has dre aer evit ur gartenn-bost etrebroadel. \n2002 : Georgia Aviation Hall of Fame\n2006 : ar vaouez kentañ en Aerospace Walk of Honor Lancaster, Kalifornia\n(en) COCHRAN, Jacqueline (1954) : The Stars at Noon, Ayer Co Pub, 1979 (ISBN 978-0-405-12156-2)\n(en) PITTMAN AYERS, Billie & DEES, Beth : Superwoman Jacqueline Cochran – Family Memories about the Famous Pilot, Patriot, Wife & Businesswoman, First Book Library, 2001 (ISBN 978-0-7596-6763-1)\n(en) NOLEN, Stephanie : Promised the Moon: The Untold Story of the First Women in the Space Race, Four Wall Eight Windows, 2003 (ISBN 978-1-56858-275-7)\n(en) BROCKERMAN, Steven : Jackie Cochran: American Athena, Capitalism Magazine, 2006 – Rann 1 & Rann 2\n(en) SPREKELMEYER, Linda : These We Honor – The International Aerospace Hall of Fame, San Diego Air and Space Museum, 2006 (ISBN 978-1-57864-397-4)\n(en) SMITH-DAUGHERTY, Rhonda : Jacqueline Cochran – Biography of a Pioneer Aviator, McFarland, 2012 (ISBN 978-0-7864-6275-9)\n(en) Jacqueline Cochran and the Women's Airforce Service Pilots (WASPs). Kavet : 24 Mezheven 2019.\n↑ Pittman Ayers & Dees, op. cit.\n↑ En he buhezskrid The Stars at Noon ez embannas bezañ bet ganet etre 1905 ha 1908, ha na c'houzout resis abalamour ma oa bet un emzivadez bet kemeret da verc'h gant ar re Bittman. E levr he nizez B. Pittman Ayers avat ez eo sklaer ez ijinas J. Cochran an darn vrasañ eus istor he bugaleaj, petra bennak ma chomas tost d'ar re Bittman a-hed he buhez.\n↑ Brudet eo he ruz-muzelloù e Gentlemen Prefer Blondes, 1953 ; gwelit cite web|url=https://www.imdb.com/title/tt0045810/videogallery?ref_=tt_ov_vi_sm%7Ctitle=Internet Movie Database|accessdate=24 Mezheven 2019}}\n↑ Nina Ricci. Kavet : 24 Mezheven 2019.\n↑ COCHRAN, J., op. cit.\n↑ (en) A Timeline of Women in Aviation. Kavet : 24 Mezheven 2019.\n↑ (en)Distinguished Service Award to Jacqueline Cochran 01/03/1945. Kavet : 24 Mezheven 2019.\n↑ A zo Bombardier Aerospace abaoe 1986.\n↑ (en) This Day in Aviation. Kavet : 24 Mezheven 2019.\n↑ (en) ACKMANN, Martha : The Mercury 13 – The True Story of Thirteen Women and the Dream of Space Flight, Random House, 2004 (ISBN 978-0-375-75893-5)\n↑ 11,0 ha11,1 Find A Grave\n↑ Nijerezioù gant ur c'heflusker\n↑ Nijerezioù etre 6 000 ha 9 000 kg a boez enno d'an dibradañ.\n↑ Douarnijerezioù (n'int ket dournijerezioù).\n↑ (fr) GeoHack\nAdtapet diwar « https://br.wikipedia.org/w/index.php?title=Jacqueline_Cochran&oldid=1840302 »\nKemmoù diwezhañ degaset d'ar bajenn-mañ d'an 27 Mez 2019, da 17:51.


Ac'hilleüs - Wikipedia\n(Adkaset eus Ac'hilleus)\nAc'hilleüs ( Ἀχιλλεύς, Ac'hilleús en henc’hresianeg), pe Akilles zo unan eus an harozed pennañ a gemeras perzh e Brezel Troia. Mab e oa da b-Peleüs (roue Fthia e Thessalia) ha d'an Nereidenn Thetis.\nThetis o reiñ d’he mab Ac'hilleüs an armoù goveliet gant Hefaistos, lodenn eus klinkadur un hidria attikat he zresadennoù du, 575 kent J.-K.- 550 kent J.-K., Mirdi al Louvre\nGraet e vez « Pelead » anezhañ alies pe « Akaiad » (pe « Akean »), anvioù a zegas e orin da soñj.\nKanet eo bet istor e fulor en Ilias gant Homeros.\n1 Buhez Ac'hilleüs\n2 E Brezel Troia\nThetis o soubañ he mab Ac'hilleus er stêr Styks (war-dro 1625), Pieter Pauwel Rubens.\nPeleüs o fiziout Ac'hilleüs e C'hiron, lekitos he speurenn wenn, war-dro. 500 kent J.-K., Mirdi broadel henoniezh Aten\nFellout a rae d’e vamm lakaat anezhañ da zont da vezañ divarvel. Goude se e kemm an istor hervez an danevellerien. Hervez Likofron, Thetis he doa bet seizh mab gant Peleüs, ha taolet he doa c'hwec'h anezhe en tan, abalamour ma ne oant ket divarvel ha dre chif abalamour d’hec'h eured ret gant Peleüs. Displeger Homeros a zisklêr kentoc’h e lakae anezhe en tan evit ma vefe devet gantañ lodenn varvel ar vugale. (Kontañ a reer ur vojenn damheñvel diwar-benn Isis, er vitologiezh egiptat, pe diwar Demofon Eleusis). Hervez ar yezhadurour Yann Tzetzes, e frotas he mab gant ambrosia hag e sankas anezhañ e-kreiz an tan diouzh an noz.\nKontañ a reer peurliesañ avat e soubas Thetis he mab e dour ar Styks, stêr an Ifernioù gresian, o terc'hel anezhañ diwar-bouez seul e droad. Dont a reas da vezañ dic’hloazus a-drugarez d'ar gouronkadenn-se, war-bouez ar seul a oa bet dalc'het gant e vamm. Koulskoude, netra en Ilias ne laka da zoñjal ne c'hall ket Akilles bezañ gloazet gant an taolioù. En Heuliad Homeros savet gant Quintus Smyrnum e oa gloazet gant ar priñs etiopian Memnon (II, 410-411). A-hent-all, Akilles n'eo ket an haroz gresian nemetañ zo kontet (hogos) dic’hloazus : Ajas Veur a oa kontet bezañ dic’hloazus ivez gant an Henc’hresianed(Daveoù a vank).\nDeskiñ a reas Ac'hilleüs arz an helavarouriezh ha mane an armoù gant Foiniks. Bet en doe kentelioù mezegiezh gant an den-marc'h C'hiron, a vouetas anezhañ diwar stripoù loened evit reiñ dezhañ o nerzh ha diwar mel evit an douster.\nDiouganañ a reas e vamm dezhañ en doa ar choaz etre ur vuhez verr met leun a glod ha ur vuhez hir met diglod, met respont a reas e kave gwelloc'h an hini gentañ (evel Cú Chulainn). Pa ne oa ken 9 bloaz e tiouganas Kalc'has ne c'hallfe ket ar C'hresianed tremen heptañ da gaout an trec'h abalamour d'e gened, d'e galon ha da warez Hera hag Athena. E vamm, he doa aon e vefe lazhet, a zic'hizas anezhañ e maouez hag a guzhas anezhañ e-touez merc'hed Likomedes, roue Skiros, kuit na vefe kavet gant ar vrezelourien. Graet e veze Pyrrha anezhañ eno, da lâret eo « an hini he blev rous ». Ur mab en doe "Pyrrha" memes tra gant unan eus merc'hed ar roue Likomedes, Deidamea, a euredo diwezhatoc'h. Neoptolemos e vab, lesanvet e oa ivez Pyrrhus, a gemeras perzh ivez e Brezel Troia.\nA-hervez e voe rediet da vont gant ar C'hresianed da Vrezel Troia a-drugarez d'ur finesa kavet gant Odysseüs : Dic'hizet e marc'hadour, roue Itaka a ginigas da verc'hed Likomedes sellet ouzh gwiadoù hag ouzh armoù prizius. Akilles a oa anavet abalamour ma oa an hini nemetañ a glaskas maneañ an armoù. War ar c'hontrol, hervez Homeros (Ilias, IX, 439) e oa kaset Akilles gant Peleüs war-eeun, gant e Virmidoned.\nC'hoantaus da c'hounit klod ha da gas kurioù da benn e heul eta, gant e vignon Patrokles, an daou haroz gresian Odysseüs ha Nestor da gemer perzh e seziz Troia. E deroù ar brezel, hrevez ar pseudo-Apollodoros ez eo 15 vloaz, ar pezh a ra anezhañ unan eus ar vrezelourien akean yaouankañ.\nDegouezhet e Troia, hag ur wezh an Droianed kuzhet a-dreñv o mogerioù, Akilles a glask mirout oute a bourchas bevañs. E penn e listri e tag hag e faezh unnek keoded eus Azia-Vihanañ. En unan eus ar c'heodedoù-se an hini, e-doug an dekvet bloavezh seziz, pa oa kemeret kêr Tebe, e roer dezhañ evel e lodenn eus ar pezh zo bet preizhet, Briseis, tra ma resev Agamemnon C'hryseis.\nD'ar c'houlz-se e teraou danevell an Ilias. Skoet eo kamp an Akeaned gant ur vosenn ha Kalc'has, atizet gant Ac'hilleüs, a zisklêr ez eo kastizet an Akeaned gant Apollon abalamour m'en doa nac'het Agamemnon ouzh e veleg, krises, rentañ dezhañ e verc'h C'hryseis. Rediet da blegañ ha da zieubiñ e sklavez, Agamemnon a ya droug ennañ hag a c'houlenn un digoll. N'emañ ket Ac'hilleus a-du gantañ ha neuze e tiviz Agamemnon, evit mezhekaat anezhañ, kemer Briseis, he sklavez. Droug ennañ, Ac'hilleüs en em denn dindan e deltenn hag a dou war bazh-roue Agamemnon, ur prof a-berzh Zeus, ne zistroio ket d'an emgann ken na vo renket ar gaou zo bet graet outañ. Aspediñ a ra e vamm da c'houlenn digant Zeüs reiñ an tu-gounit d'an Droianed keit ha ma ne zistroio ket war an dachenn emgann. Reiñ a ra Zeus dezhañ e c'hoant. Setu a zo danevellet berr ha berr e gwerzennoù kentañ an Ilias :\n« Kan, a zoueez, fulor ar Pelead Ac'hilleus ,\nIstor Akilles ha Patrokles\ndanvez diwar-benn Brezel Troia\nNicolae Densuşianu, Dacia Preistorică, 1913, I.4 Azeulerezh Akilles: daveoù diwar-benn enez Leukos el lennegezh en henamzer.\nStal taolennoù an arz en henamzer : Akilles\n↑ Distaget splann [Aki'le:us] : \n↑ E Geriadur Hemon 1993, pajenn 27.\n↑ pe « Péléion » en troidigezhioù gallek koshoc'h, evel hini Leconte de Lisle (1866).\nAdtapet diwar « https://br.wikipedia.org/w/index.php?title=Ac%27hilleüs&oldid=1970664 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Matt Shanahan) (KildareStreet.com)\nResults 1-20 of 836,806 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Matt Shanahan)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Matt Shanahan)